1976R1860 — HR — 15.03.1987 — 004.002









▼B

UREDBA VIJEĆA (EZUČ, EEZ, EURATOM) br. 1860/76

od 29. lipnja 1976.

o utvrđivanju Uvjeta zaposlenja osoblja Europske zaklade za poboljšanje životnih i radnih uvjeta







VIJEĆE EUROPSKIH ZAJEDNICA, uzimajući u obzir Uredbu Vijeća (EEZ) br. 1365/75 od 26. svibnja 1975. o osnivanju Europske zaklade za poboljšanje životnih i radnih uvjeta ( 1 ), a posebno njezin članak 17., uzimajući u obzir prijedlog Komisije, budući da Vijeće, djelujući na prijedlog Komisije, treba donijeti odredbe koje se odnose na osoblje ove Zaklade, DONIJELO JE OVU UREDBU:







GLAVA I.

OPĆE ODREDBE

Članak 1.

1. Ovi se Uvjeti zaposlenja odnose na:

— direktora i zamjenika direktora Zaklade,

— osoblje Zaklade,

— lokalno osoblje Zaklade.

2. Za potrebe ovih Uvjeta zaposlenja, osobljem Zaklade smatra se osoblje zaposleno radi popunjavanja radnih mjesta uključenih u proračun Zaklade.

3. Za potrebe ovih Uvjeta zaposlenja, „lokalno osoblje” znači osoblje zaposleno u skladu s lokalnom praksom za fizičke ili uslužne djelatnosti, na radnom mjestu koje nije na popisu radnih mjesta priloženom proračunu Zaklade te se isplaćuje iz ukupnih proračunskih sredstava određenih u tu svrhu.

4. Direktor, kojeg imenuje Komisija Europskih zajednica, zapošljava se na radnom mjestu koje se nalazi na popisu radnih mjesta priloženom proračunu Zaklade, radi izvršavanja dužnosti iz članka 9. Uredbe (EEZ) br. 1365/75.

Zamjenik direktora, kojeg imenuje Komisija Europskih zajednica, zapošljava se na radnom mjestu koje se nalazi na popisu radnih mjesta priloženom proračunu Zaklade, kako bi pomagao direktoru i zamjenjivao ga u slučaju odsutnosti ili ako je iz drugih razloga spriječen izvršavati svoje dužnosti.

5. Direktor je ovlašten sklapati ugovore o radu s osobljem iz stavaka 2. i 3.

Predsjednik Upravnog odbora Zaklade ovlašten je sklapati ugovore o radu s direktorom i zamjenikom direktora.







GLAVA II.

OSOBLJE ZAKLADE







POGLAVLJE 1.

Članak 2.

Osoblje se može zaposliti na određeno ili neodređeno vrijeme.

▼M3

Ugovori na određeno vrijeme ne mogu se sklapati na razdoblje dulje od pet godina; ugovori na određeno vrijeme mogu se po istoj osnovi obnoviti samo jedanput. Svako naredno obnavljanje bit će na neodređeno vrijeme.

▼B

Članak 3.

Osoblje se smije zapošljavati samo radi popunjavanja, u skladu s ovom glavom, praznih radnih mjesta koja su uključena u popis radnih mjesta priložen proračunu Zaklade. Svako prazno radno mjesto koje je potrebno popuniti oglašava se na odgovarajući način. Postupak oglašavanja određuje Upravni odbor.

Članak 4.

Osoblje se dijeli na četiri kategorije, podijeljene na platne razrede koji odgovaraju dužnostima koje trebaju obavljati.

Osoblje se raspoređuje u razrede u skladu sa stupnjem obrazovanja i radnim iskustvom.

U sljedećoj su tablici prikazani odgovarajući razredi za osnovna radna mjesta:

▼M3







Kategorija Razred Osnovno radno mjesto A A 4 A 5 Glavni upravitelj A 6 A 7 Upravitelj A 8 Pomoćnik upravitelja B B 1 Glavni upravni pomoćnik B 2 B 3 Viši upravni, tehnički i administrativni pomoćnici B 4 B 5 Upravni, tehnički i administrativni pomoćnici C C 1 Glavni tajnik Glavni administrativni službenik C 2 C 3 Tajnik/stenodaktilograf Administrativni službenik C 4 C 5 Daktilograf Administrativni pomoćnik D D 1 Voditelj odjela D 2 D 3 Kvalificirani djelatnik D 4 Nekvalificirani djelatnik

▼B

Na temelju ove tablice i sporazumno s Komisijom Europskih zajednica, Upravni odbor određuje dužnosti i ovlaštenja za svako osnovno radno mjesto.

Članak 5.

Razred i stupanj dodijeljeni zaposlenicima navode se u njihovim ugovorima o radu.

Član osoblja se u trenutku zaposlenja razvrstava u prvi stupanj svoga razreda. Međutim, direktor može, uzimajući u obzir osposobljavanje i posebno radno iskustvo koje osoba ima za neko radno mjesto, odobriti viši položaj u njezinom razredu. Takvo napredovanje ne smije premašiti 48 mjeseci.

▼M3

Član osoblja postavljen na radno mjesto višeg razreda od onog na koji je primljen ima u novom razredu radni staž koji odgovara indikativnom stupnju jednakom ili sljedećem višem iznad indikativnog stupnja dostignutog u prethodnom razredu, uvećano za iznos dvogodišnjeg povećanja za novi razred.

Za potrebe ove odredbe, svaki se razred dijeli na indikativne stupnjeve koji odgovaraju mjesecima službe i indikativnim plaćama, koje se povećavaju za jednu dvadesetčetvrtinu dvogodišnjeg povećanja za taj razred tijekom cijelog razdoblja postojećih stupnjeva. Član osoblja u novom razredu ni u kojem slučaju ne može primati osnovnu plaću nižu od one koju bi primao u svom prethodnom razredu.

Član osoblja postavljen na radno mjesto višeg razreda od onoga u koji je primljen, ne može biti razvrstan niže od početnog stupnja za taj razred.

▼M3

Članak 5.a

Sposobnost, učinkovitost i ponašanje u službi svakog člana osoblja predmetom su povremenog izvješća, koje se sastavlja najmanje jednom u dvije godine, kako predvidi direktor u dogovoru s Komisijom Europskih zajednica nakon savjetovanja s odborom osoblja Zaklade.

▼B

Članak 6.

1. Osniva se odbor osoblja koji izvršava dužnosti koje su mu dodijeljene ovim Uvjetima zaposlenja.

2. Sastav i postupke odlučivanja ovog odbora određuje Upravni odbor Zaklade u skladu s Prilogom I.

3. Odbor osoblja predstavlja interese zaposlenih u odnosu na Zakladu te održava stalnu povezanost između Zaklade i osoblja. On doprinosi dobrom djelovanju Zaklade, time što omogućuje osoblju da izrazi svoje mišljenje.

Odbor osoblja obavješćuje direktora o teškoćama koje se općenito odnose na tumačenje i primjenu ovih Uvjeta zaposlenja. Od odbora se može zatražiti mišljenje u vezi sa svim teškoćama ove vrste.

Odbor direktoru podnosi prijedloge u vezi s organizacijom i provođenjem usluga te prijedloge za poboljšanje uvjeta rada ili općih životnih uvjeta osoblja.

4. Član osoblja koji je potpisao ugovor o radu na više od godinu dana ili na neodređeno vrijeme ima pravo glasovati i kandidirati se na izborima za odbor osoblja.

Član osoblja koji je potpisao ugovor na manje od godinu dana također ima pravo glasa, ako rade za Zakladu najmanje šest mjeseci.







POGLAVLJE 2.

Prava i obveze

Članak 7.

Osoblje izvršava svoje dužnosti i ponaša se isključivo u skladu s interesima Zaklade. Ono ne traži niti slijedi upute bilo koje vlade, tijela, organizacije ili osobe izvan Zaklade.

Bez dopuštenja direktora Zaklade članovi osoblja ne smiju primiti od vlade ili bilo kojeg drugog izvora izvan Zaklade počasti, odlikovanja, usluge, poklone ili isplate bilo koje vrste, osim za zadaće izvršene prije zaposlenja u Zakladi ili tijekom dopusta zbog ispunjavanja vojne ili druge obveze prema svojoj državi i u vezi s tom obvezom.

Članak 8.

Osoblje se suzdržava od svakog djelovanja te, posebno, svakog javnog izražavanja mišljenja koje bi se moglo odraziti na njihov položaj.

Djelatnosti izvan Zaklade, bilo plaćene ili ne, nisu dozvoljene.

Članak 9.

Ako bračni drug člana osoblja ima plaćeno zaposlenje, zaposlenik o tome obavješćuje direktora.

Ako priroda te djelatnosti nije u skladu s prirodom zaposlenja člana osoblja Zaklade te ako on ne može zajamčiti da će ona prestati unutar određenog razdoblja, direktor odlučuje može li on nastaviti raditi na svom radnom mjestu.

Članak 10.

Svaki član osoblja koji pri izvršavanju dužnosti mora donijeti odluku o pitanju čije rješavanje ili rezultat toliko utječe na njegov osobni interes da dovodi u pitanje njegovu neovisnost, o tome obavješćuje direktora.

▼M3

Članak 11.

Član osoblja koji je kandidat za obnašanje javne dužnosti može tražiti dopust za osobne potrebe na najdulje tri mjeseca.

Direktor razmatra slučaj svakog člana osoblja koji je tako izabran. Uzimajući u obzir važnost funkcije i dužnosti koje ona obuhvaća, direktor odlučuje treba li dotični član osoblja i dalje biti aktivno zaposlen djelatnik ili zatražiti dopust za osobne potrebe. U posljednjem slučaju dopust može trajati jednako koliko i mandat na koji je član osoblja izabran. U slučaju kad član osoblja ima ugovor na određeno vrijeme, trajanje dopusta za osobne potrebe ne smije biti dulje od razdoblja ugovora koji još nije istekao.

▼B

Članak 12.

Članovi osoblja su i nakon odlaska iz službe dužni ponašati se časno i diskretno u pogledu prihvaćanja određenih imenovanja ili povlastica.

Članak 13.

Članovi osoblja čuvaju tajnost svih činjenica i podataka koje saznaju tijekom ili u vezi s izvođenjem svojih dužnosti; neovlaštenim osobama ni na koji način ne smiju otkriti dokumente ili informacije koji već nisu objavljeni. Obveza čuvanja tajnosti vrijedi i nakon odlaska iz službe.

Članovi osoblja ne smiju, sami ili zajedno s drugima, objaviti ili omogućiti objavljivanje, bez prethodnog odobrenja direktora, sadržaja koji su u vezi s djelovanjem Zaklade. Odobrenje direktora odbija se samo ako predloženo objavljivanje ugrožava interese Zaklade.

Članak 14.

Sva prava koja proizlaze iz poslova koje su obavili članovi osoblja pri izvršavanju svojih dužnosti vlasništvo su Zaklade.

Članak 15.

Članovi osoblja ne smiju, bez prethodnog odobrenja direktora, otkriti ni iz kojeg razloga, ni u kojem pravnom postupku, informacije koje su doznali tijekom izvršavanja svojih dužnosti. Odobrenje se odbija samo kad je to u interesu Zaklade te iz tog odbijanja ne proizlaze kaznene posljedice za člana osoblja. Ta obveza vrijedi za zaposlenike i nakon prestanka radnog odnosa.

Prethodni se stavak ne primjenjuje na članove osoblja ili bivše članove osoblja koji svjedoče pred Sudom Europskih zajednica o pitanju koje se odnosi na članove osoblja ili bivše članove osoblja Zaklade.

Članak 16.

Članovi osoblja borave u mjestu gdje su zaposleni ili na udaljenosti koja je u skladu s primjerenim izvršavanjem njihovih dužnosti.

Članak 17.

Neovisno o svom položaju, član osoblja pomaže i daje savjete svojim nadređenima; odgovoran je za izvršavanje dužnosti koje su mu dodijeljene.

Član osoblja koji je zadužen za bilo koje područje usluga odgovara svojim nadređenima za ovlasti koje su mu dodijeljene i izvršavanje uputa koje je izdao. Odgovornost podređenih ga ni u kojem slučaju ne oslobađa od vlastitih odgovornosti.

Član osoblja koji primi upute koje smatra nepravilnima ili za koje smatra da bi mogle prouzročiti ozbiljne teškoće mora obavijestiti neposredno nadređenu osobu o tome, prema potrebi i u pisanom obliku. Ako neposredno nadređena osoba u pisanom obliku potvrdi upute, član osoblja ih mora provesti, osim ako time krši kazneno pravo ►M1 ili relevantne sigurnosne standarde ◄ .

Članak 18.

Od člana osoblja može se zahtijevati da nadoknadi, u cijelosti ili djelomično, štetu koju je nanio Zakladi zbog ozbiljnih propusta koje je počinio u tijeku ili u vezi s izvršavanjem dužnosti.

Direktor donosi obrazloženu odluku u skladu s postupkom koji je predviđen za disciplinska pitanja.

Sud Europskih zajednica nadležan je za rješavanje svih sporova koji bi mogli proizići iz ove odredbe.

Članak 19.

Povlastice i imuniteti dodjeljuju se članovima osoblja isključivo u interesu Zaklade. Podložno Protokolu o povlasticama i imunitetima Europskih zajednica, članovi osoblja nisu oslobođeni ispunjavanja svojih privatnih obveza ili poštovanja važećih zakona i policijskih propisa.

Članak 20.

Zaklada pomaže svim članovima osoblja, posebno u postupcima u protiv osoba koje su njima ili članovima njihovih obitelji, zbog njihovog položaja ili dužnosti, prijetile, koje su ih vrijeđale ili klevetale te počinile napad na njih, njihove članove obitelji ili njihovu imovinu.

Zaklada članu osoblja nadoknađuje štetu koja mu je nanesena u tim slučajevima, ako je član osoblja nije prouzročio namjerno ili krajnjom nepažnjom te nije uspio dobiti naknadu štete od osobe koja ju je prouzročila.

Zaklada članovima osoblja olakšava dodatno osposobljavanje i obrazovanje, koje je u skladu s njenim pravilnim djelovanjem i njenim interesima.

▼M1

Član osoblja kojeg direktor Zaklade odredi da obavlja poslove podučavanja u okviru programa dodatnog osposobljavanja i obrazovanja predviđenog trećim stavkom ima pravo na naknadu pod uvjetima predviđenim člankom 9.a Priloga IV.

▼B

Članak 21.

Članovi osoblja imaju pravo na udruživanje; mogu posebno biti članovi sindikata ili profesionalnih udruženja.

Članak 22.

Članovi osoblja mogu podnositi zahtjeve direktoru.

O svakoj odluci koja se odnosi na određenog pojedinca, a koja je donesena na temelju ovih Uvjeta zaposlenja, taj se član osoblja bez odgode obavješćuje u pisanom obliku. U svakoj odluci koja negativno utječe na člana osoblja navode se razlozi na kojima se ona temelji.

Posebne odluke koje se odnose na administrativni status člana osoblja bez odgode se objavljuju u prostorijama Zaklade.







POGLAVLJE 3.

Uvjeti zaposlenja

Članak 23.

1. Zapošljavanje osoblja mora Zakladi osigurati usluge najsposobnijih, najučinkovitijih i najpoštenijih osoba, izabranih na najširem mogućem zemljopisnom području među državljanima država članica Europskih zajednica.

Članovi osoblja odabiru se bez obzira na rasu, uvjerenje ili spol.

Radna mjesta ne smiju biti rezervirana za državljane određene države članice.

2. Član osoblja uzima se u službu isključivo pod uvjetom da:

(a) je državljanin jedne od država članica Europskih zajednica, osim ako Upravni odbor odobri izuzeće, i ako uživa sva građanska prava;

(b) je ispunio sve zakonske obveze u pogledu vojne službe;

(c) dostavi odgovarajuću potvrdu kojom dokazuje prikladnost za obavljanje dužnosti;

(d) je fizički sposoban obavljati poslove; i

(e) dostavi dokaz o izvrsnom poznavanju jednog od jezika Europskih zajednica i o zadovoljavajućem poznavanju drugog jezika Europskih zajednica na razini potrebnoj za obavljanje poslova.

Članak 24.

Prije stupanja u radni odnos člana osoblja pregledava liječnik kojeg je odabrala Zaklada, kako bi se uvjerila da član osoblja ispunjava uvjete iz članka 23. stavka 2. točke (d).

▼M3

Ako se na temelju liječničkog pregleda predviđenog prvim stavkom donese negativno liječničko mišljenje, kandidat može u roku od dvadeset dana od primitka obavijesti od Zaklade zatražiti da se njegov predmet uputi na razmatranje liječničkom povjerenstvu u sastavu od tri liječnika koje direktor odabere među službenim liječnicima. Liječničko povjerenstvo traži očitovanje liječnika koji je dao prvo negativno mišljenje. Kandidat može liječničkom povjerenstvu dostaviti mišljenje liječnika po vlastitom izboru. U slučaju da liječničko povjerenstvo potvrdi zaključke liječničkog pregleda predviđenog prvim stavkom, kandidat snosi 50 % troškova honorara i dodatnih troškova.

▼M3

Članak 25.

Od člana osoblja može se tražiti zatražiti izvođenje probnog rada, koje ne smije biti dulje od šest mjeseci.

Ako je član osoblja za vrijeme probnog rada zbog bolesti ili nesreće spriječen obavljati poslove u razdoblju od mjesec dana ili dulje, direktor mu može produljiti trajanje probnog rada za to isto razdoblje.

Najmanje mjesec dana prije isteka probnog rada sastavlja se izvješće o sposobnosti člana osoblja za obavljanje poslova njegova radnog mjesta, kao i o njegovu ponašanju i učinkovitosti u službi. Izvješće se dostavlja osobi na koju se odnosi i koja ima pravo dati primjedbe u pisanom obliku. Članu osoblja čiji rad nije zadovoljavajući da bi opravdao zadržavanje na njegovom radnom mjestu otkazuje se ugovor.

Izvješće o probnom radu člana osoblja može se sastaviti bilo kada tijekom probnog rada ako je očito da njegov rad nije zadovoljavajući. Izvješće se dostavlja osobi na koju se odnosi i koja ima pravo dati primjedbe u pisanom obliku. Na temelju tog izvješća direktor može donijeti odluku o otkazu članu osoblja prije završetka probnog rada uz jednomjesečni otkazni rok; razdoblje službe, međutim, ne smije biti dulje od uobičajenog razdoblja probnog rada.

Član osoblja kojem je otkazan ugovor ima pravo na naknadu u visini jedne trećine njegove osnovne plaće za svaki mjesec izvršenog probnog rada.

▼B







POGLAVLJE 4.

Radni uvjeti

Članak 26.

Aktivno zaposleno osoblje stalno je na raspolaganju Zaklade.

Međutim, redovno radno vrijeme ne smije biti više od 42 sata tjedno, a direktor određuje broj sati u radnom danu.

Članak 27.

Od članova osoblja ne može se zahtijevati prekovremeni rad, osim u hitnim slučajevima ili zbog iznimnog opterećenja poslom; noćni rad, rad nedjeljom ili praznicima odobrava se isključivo u skladu s postupkom koji utvrđuje direktor. Ukupno trajanje prekovremenog rada koji se može zahtijevati od člana osoblja ne smije biti veće od 150 sati u razdoblju od šest mjeseci.

Članovi osoblja iz kategorija A i B za prekovremeni rad ne ostvaruju pravo na naknadu ili primitke od rada.

Kako je predviđeno Prilogom II., članovi osoblja iz kategorija C i D za prekovremeni rad ostvaruju pravo na kompenzacijski dopust ili primitke od rada, ako zahtjevi službe ne dopuštaju kompenzacijski dopust u mjesecu koji slijedi nakon mjeseca u kojem je obavljen prekovremeni rad.

Članak 28.

Članovi osoblja imaju pravo na godišnji odmor od najmanje 24, a najviše 30 radnih dana u kalendarskoj godini, u skladu s pravilima koja utvrđuje Upravni odbor u dogovoru s Komisijom Europskih zajednica, nakon savjetovanja s odborom osoblja.

Pored ovoga godišnjeg odmora, osoblju se može iznimno, na temelju zahtjeva, odobriti posebni dopust. Pravila koja se odnose na taj dopust utvrđena su u Prilogu III.

Članak 29.

Osim dopusta utvrđenog člankom 28., trudnice imaju pravo, uz predočenje liječničkog uvjerenja, na rodiljni dopust koji počinje šest tjedana prije očekivanog datuma poroda prikazanog u potvrdi i završava ►M1 10 tjedana ◄ nakon datuma poroda; taj dopust ne smije trajati manje od ►M1 16 tjedana ◄ .

▼M3

Članak 29.a

Iznimno, direktor može na temelju obrazloženog zahtjeva odobriti članu osoblja rad u nepunom radnom vremenu, ako smatra da je to potpuno u interesu Zaklade.

Postupak odobrenja utvrđen je u Prilogu VII.

Član osoblja s dozvolom za rad u nepunom radnom vremenu svakog mjeseca odrađuje, na način na koji je odredio direktor, pola uobičajenog radnog vremena.

▼B

Članak 30.

1. Član osoblja koji predoči dokaz o nesposobnosti izvršavanja dužnosti zbog bolesti ili nesreće ima pravo na plaćeno bolovanje.

On izvješćuje Zakladu o svojoj nesposobnosti što je moguće prije te navodi adresu na kojoj se nalazi. Ako je odsutan više od tri dana, podnosi liječničko uvjerenje. Od njega se može zatražiti da se podvrgne liječničkom pregledu koji organizira Zaklada.

Ako je tijekom 12 mjeseci član osoblja odsutan manje od tri dana zbog bolesti te je zbroj tih izostanaka veći od 12 dana, direktor donosi odluku na temelju savjeta liječnika kojeg imenuje Zaklada, nakon savjetovanja s liječnikom kojeg izabere član osoblja.

▼M3

Plaćeno bolovanje ne smije, međutim, biti dulje od tri mjeseca ili razdoblja tijekom kojeg je član osoblja radio ako je potonje razdoblje dulje. To se bolovanje ne može produljiti nakon isteka ugovora.

▼B

Nakon isteka ovih vremenskih ograničenja član osoblja, čiji ugovor o radu nije prekinut, bez obzira na nesposobnost da preuzme svoje dužnosti, odlazi na neplaćeni dopust.

▼M2

Međutim, u slučaju profesionalne bolesti ili nesreće na radu, član osoblja i dalje prima pune primitke od rada tijekom razdoblja nesposobnosti za rad, sve do dodjele invalidske mirovine predviđene člankom 41.b.

▼B

2. Članovi osoblja svake godine obavljaju liječnički pregled kod liječnika kojeg imenuje Zaklada ili kojeg sami odaberu.

U potonjem slučaju, honorar liječniku isplaćuje Zaklada do najvišeg iznosa koji utvrđuje Upravni odbor.

Članak 31.

Osim u slučaju bolesti ili nesreće, član osoblja ne može izostati s posla bez prethodnog dopuštenja neposredno nadređene osobe. Ne dovodeći u pitanje stegovne mjere koje se mogu primijeniti, svaki utvrđeni neodobreni izostanak s posla oduzima se od godišnjeg odmora dotične osobe. Ako je iskoristio cijeli godišnji odmor, član osoblja gubi pravo na primitke od rada za odgovarajuće razdoblje.

Ako član osoblja želi bolovanje provesti izvan mjesta u kojem je zaposlen, mora prethodno dobiti dopuštenje od direktora.

Članak 32.

U dogovoru s Komisijom Europskih zajednica, nakon savjetovanja s odborom osoblja, Upravni odbor sastavlja popis praznika.

▼M3

Članak 33.

Članu osoblja može se, u iznimnim okolnostima i na njegov zahtjev, odobriti neplaćeni dopust zbog posebno važnih osobnih razloga. Direktor određuje trajanje tog dopusta koje ne može biti dulje od jedne četvrtine razdoblja koje je dotični član osoblja odradio ili:

— tri mjeseca ako je staž člana osoblja kraći od četiri godine,

— šest mjeseci u svim ostalim slučajevima.

Tijekom neplaćenog dopusta članu osoblja prestaje osiguranje od bolesti i nesreće, kako je predviđeno u člancima 38. i 38.a.

Međutim, član osoblja koji dokaže da se ne može osigurati u nekom drugom državnom sustavu osiguranja od rizika navedenih u člancima 38. i 38.a, najkasnije mjesec dana nakon dana početka neplaćenog dopusta može zatražiti da i dalje bude osiguran od rizika iz ovih članaka, pod uvjetom da tijekom dopusta snosi polovinu troškova doprinosa potrebnih za osiguranje od rizika iz članaka 38. i 38.a; doprinosi se izračunavaju na temelju njegove zadnje osnovne plaće.

Osim toga, član osoblja koji dokaže da se ne može osigurati u nekom drugom mirovinskom sustavu, može zatražiti da i dalje stječe mirovinska prava tijekom neplaćenog dopusta, pod uvjetom da snosi troškove doprinosa u iznosu trostrukog iznosa utvrđenog člankom 41.h; doprinosi se izračunavaju na temelju osnovne plaće za njegov razred i stupanj.

Svako razdoblje neplaćenog dopusta ili dopusta za osobne potrebe, ne uzima se u obzir za potrebe primjene članka 35. drugog stavka.

Članak 34.

Članu osoblja koji je pozvan na služenje vojnog roka, zamjensko služenje vojnog roka ili na vojnu obuku ili na služenje u oružanim snagama, odobrava se dopust za obavljanje vojne službe; za osoblje zaposleno na određeno vrijeme taj dopust ni u kojem slučaju ne smije biti dulji od trajanja ugovora.

Član osoblja koji je pozvan na služenje vojnog roka ili zamjensko služenje vojnog roka prestaje primati primitke od rada, ali i dalje zadržava pravo napredovanja na viši stupanj na temelju ovih Uvjeta zaposlenja. Zadržava pravo i na starosnu mirovinu ako retroaktivno uplati doprinose za mirovinsko osiguranje nakon što odsluži vojni rok ili zamjenski vojni rok.

Član osoblja koji je pozvan na vojnu obuku ili je pozvan služiti u oružanim snagama i dalje prima, tijekom trajanja obuke ili služenja, plaću od koje se oduzima iznos plaće koju član dobiva za vojnu službu.

▼B







POGLAVLJE 5.

Primici od rada i troškovi

Članak 35.

U skladu s Prilogom IV. član osoblja ima pravo na primitke od rada, koji odgovaraju njegovom razredu i stupnju.

Član osoblja koji je dvije godine bio na istom stupnju u svom razredu, automatski napreduje na sljedeći stupanj u tom razredu.

Članak 36.

U slučaju smrti člana osoblja, nadživjeli bračni drug ili uzdržavana djeca imaju pravo na pune pokojnikove primitke od rada do kraja trećeg mjeseca nakon mjeseca u kojem je nastupila smrt.

▼M2

U slučaju smrti umirovljenika, prvi se stavak primjenjuje na mirovinu pokojnika.

▼B

Članak 37.

U skladu s odredbama Priloga IV., član osoblja ima pravo na naknadu troškova koji su za njega nastali zbog prihvaćanja imenovanja ili odlaska iz službe te troškova koji su za njega nastali tijekom ili u vezi s obavljanjem poslova.







POGLAVLJE 6.

▼M2

Davanja iz sustava socijalne sigurnosti i mirovine







▼M2

Odjeljak A

Zdravstveno osiguranje i osiguranje za slučaj nezgode, davanja iz sustava socijalne sigurnosti

▼M2

Članak 38.

▼M3

1. Član osoblja, njegov bračni drug koji nema pravo na davanja jednake naravi ili razine na temelju neke druge pravne odredbe ili propisa, njegova djeca i drugi uzdržavanici u smislu članka 7. Priloga IV. imaju zdravstveno osiguranje kojim se u razdoblju služenja vojnog roka, bolovanja, dopusta za osobne potrebe sukladno članku 11. te u razdoblju neplaćenog dopusta sukladno članku 33., podložno uvjetima predviđenima ovim člancima i podložno propisima iz članka 1. Priloga V., pokriva do 80 % nastalih troškova. Ta se stopa povećava na 85 % za sljedeće usluge: savjetovanje i posjete, kirurške zahvate, bolničko liječenje, farmaceutske proizvode, radiologiju, analize, laboratorijska ispitivanja i proteze koje se izdaju na liječnički recept, osim zubnih proteza. Stopa se povećava na 100 % u slučaju tuberkuloze, dječje paralize, raka, mentalnog oboljenja i drugih bolesti koje Komisija Europskih zajednica priznaje kao bolesti slične težine te u slučaju pregleda za rano otkrivanje bolesti i u slučaju poroda. Naknada u visini od 100 % ne primjenjuje se, međutim, u slučaju profesionalne bolesti ili nesreće kada se primjenjuje članak 38.a.

▼M2

Trećinu doprinosa koji su potrebni za to osiguranje plaća član osoblja, uz uvjet da taj iznos nije veći od 2 % njegove osnovne plaće, pri čemu ostale dvije trećine snosi Zaklada.

Međutim, ako se liječničkim pregledom iz članka 24. dokaže da je član osoblja bolestan ili je invalid, direktor može odlučiti da se troškovi koji proizlaze iz te bolesti ili invaliditeta izuzmu iz naknade troškova koji je predviđen u prvom podstavku.

▼M3

2. Ako dokaže da se ne može osigurati u nekom drugom sustavu zdravstvenog osiguranja predviđenom zakonom ili drugim propisima može, na temelju zahtjeva što ga podnese najkasnije mjesec dana nakon isteka ugovora i dalje biti osiguran u zdravstvenom osiguranju predviđenom stavkom 1. prvim podstavkom u razdoblju koje ne smije biti dulje od šest mjeseci nakon isteka ugovora. Doprinosi predviđeni u pravilima iz članka 1. stavka 2. Priloga V. izračunavaju se na temelju zadnje osnovne plaće koju je član osoblja primio, a polovinu doprinosa snosi sam član.

Direktor može, nakon savjetovanja s liječnikom kojeg imenuje Zaklada, odlučiti da se jednomjesečni rok za podnošenje zahtjeva i šestomjesečni rok predviđen prvim stavkom ne primjenjuju ako dotična osoba boluje od teške ili dugotrajne bolesti od koje je oboljela tijekom zaposlenja a o kojoj je član obavijestio Centar prije isteka šestomjesečnog roka previđenog prethodnim stavkom, pod uvjetom da dotična osoba obavi liječnički pregled koji organizira Zaklada.

▼M2

3. Član osoblja koji je bio u službi Zakladom do svoje šezdesete godine ili koji prima invalidsku mirovinu ima pravo na davanja iz stavka 1. nakon odlaska iz službe. Iznos doprinosa izračunava se na temelju njegove mirovine.

Na ta davanja ima pravo i osoba koja prima mirovinu za nadživjele osobe nakon smrti člana osoblja koji je bio u aktivnoj službi ili je bio u službi Zaklade do svoje šezdesete godine, ili nakon smrti člana osoblja koji je imao pravo na invalidsku mirovinu. Iznos doprinosa izračunava se na temelju njegove mirovine.

4. Sljedeće osobe također imaju pravo na davanja iz stavka 1., pod uvjetom da se ne mogu osigurati ni u jednom drugom državnom sustavu zdravstvenog osiguranja:

— bivši članovi osoblja s pravom na starosnu mirovinu, koji su prestali raditi za Zakladu prije svoje šezdesete godine,

— osobe koje imaju pravo na mirovinu za nadživjele osobe zbog smrti bivšeg člana osoblja koji je prestao raditi za Zakladu prije svoje šezdesete godine;

▼M3

— ako bivši bračni drug člana osoblja, dijete koje prestane biti uzdržavanik člana osoblja ili osoba koja se prestane smatrati uzdržavanim djetetom u smislu u smislu članka 7. stavka 4. Priloga IV. može dokazati da se ne može zdravstveno osigurati u nekom drugom sustavu zdravstvenog osiguranja, ta osoba može u svojstvu osobe obuhvaćene osiguranjem člana osoblja zadržati zdravstveno osiguranje predviđeno stavkom 1. u trajanju od najviše jedne godine, za što se ne ubiru doprinosi. To jednogodišnje razdoblje počinje na datum kada razvod postaje pravomoćan ili kada se izgubi svojstvo uzdržavanog djeteta ili kada se osoba prestane smatrati uzdržavanim djetetom.

▼M2

Doprinosi se izračunavaju na temelju mirovine bivšeg člana osoblja, pri čemu polovinu doprinosa snosi pravni sljednik.

Međutim, osoba koja ima pravo na mirovinu za djecu preminule osobe, ne prima davanja iz stavka 1., osim ako podnese zahtjev za to. Doprinosi se izračunavaju na temelju iznosa mirovine za djecu preminule osobe.

5. U slučaju da su ukupni nenadoknađeni troškovi za razdoblje od 12 mjeseci veći od polovine osnovne mjesečne plaće ili mirovine člana osoblja, direktor Zaklade odobrava posebnu naknadu, uz odobrenje ureda za računovodstvo, uzimajući u obzir obiteljske okolnosti dotične osobe u skladu s pravilima iz članka 1. Priloga V.

▼M3

6. Osobe koje imaju pravo na prethodno navedena davanja prijavljuju sve naknade koje su primile ili ih mogu potraživati u okviru nekog drugog sustava zdravstvenog osiguranja predviđenog zakonom ili drugim propisima.

▼M2

U slučaju da je ukupan iznos naknade koju bi primile veći od naknada predviđenih stavkom 1., razlika se oduzima od iznosa koji treba isplatiti na temelju stavka 1., osim naknada primljenih u okviru privatnog dopunskog sustava zdravstvenog osiguranja kojim se pokriva onaj dio troškova koji se ne nadoknađuje na temelju stavka 1.

▼M2

Članak 38.a

1. Pod uvjetima utvrđenim u pravilima iz članka 2. Priloga V., član osoblja je osiguran, tijekom razdoblja u kojem je u službi i bolovanja, od rizika profesionalnih bolesti i nesreće. Član osoblja doprinosi pokrivanju troškova osiguranja od rizika nastalih izvan radnog mjesta u iznosu do 0,1 % svoje osnovne plaće.

U tim pravilima navode se rizici koji nisu osigurani.

2. Isplaćuju se sljedeća davanja:

(a) u slučaju smrti: isplata osobama navedenim u nastavku paušalnog iznosa u visini peterostruke osnovne godišnje plaće pokojnika, izračunane na temelju plaća primljenih tijekom 12 mjeseci prije nesreće: — bračnom drugu i djeci pokojnog člana osoblja, u skladu s nasljednim pravom mjerodavnim za ostavinu dužnosnika; iznos koji se isplaćuje bračnom drugu ne smije, međutim, biti manji od 25 % paušalnog iznosa, — ako nema osoba u prethodno navedenoj kategoriji, drugom potomku u skladu s nasljednim pravom mjerodavnim za ostavinu dužnosnika, — ako nema osoba u nijednoj od prethodno navedenih kategorija, drugom potomku u skladu s nasljednim pravom mjerodavnim za ostavinu dužnosnika, — ako ni u jednoj od prethodno navedene tri kategorije nema osoba, Zakladi.

(b) u slučaju potpunog trajnog invaliditeta: Članu osoblja isplaćuje se paušalni iznos u visini osmerostruke osnovne godišnje plaće izračunane na temelju plaća primljenih tijekom 12 mjeseci prije nesreće.

(c) u slučaju djelomičnog trajnog invaliditeta: Članu osoblja isplaćuje se dio iznosa iz točke (b), izračunanog na temelju ljestvice utvrđene pravilima iz članka 2. Priloga V.

U skladu s tim pravilima prethodno navedene isplate mogu se zamijeniti rentom.

Prethodno navedena davanja mogu se isplatiti uz davanja predviđena na temelju mirovinskog sustava.

3. U skladu s pravilima iz članka 2. Priloga V. pokriveni su i sljedeći troškovi: troškovi za liječenje, lijekove, bolničko liječenje, operativne zahvate, proteze, radiografiju, masažu, ortopedski i klinički troškovi, troškovi prijevoza i slični troškovi koji su nastali zbog nesreće ili profesionalne bolesti.

Naknada se, međutim, isplaćuje samo u slučaju da iznosom isplaćenim članu osoblja na temelju članka 38. nastali troškovi nisu u potpunosti pokriveni.

▼B

Članak 39.

▼M1

1. Kada se članu osoblja rodi dijete, osoba koja stvarno skrbi za dijete prima naknadu od 8 000 belgijskih franaka.

Ista naknada isplaćuje se članu osoblja koji posvoji dijete mlađe od pet godina i koje je uzdržavanik u smislu članka 7. stavka 2. Priloga IV.

Ovaj iznos odgovara iznosu određenim člankom 74. stavkom 1. Pravilnika o osoblju za dužnosnike Europskih zajednica i automatski se prilagođava u skladu s bilo kojom promjenom tog iznosa.

▼B

2. Naknada predviđena stavkom 1. isplaćuje se i u slučaju prekida trudnoće nakon najmanje sedam mjeseci.

▼M1

3. Primatelj naknade za rođenje djeteta dužan je prijaviti sve naknade slične naravi koje je za isto dijete primio iz drugih izvora; te se naknade oduzimaju se od gore navedene naknade. U slučaju da su oba roditelja članovi osoblja Zaklade, naknada se isplaćuje samo jedanput.

▼M3

Članak 40.

U slučaju smrti člana osoblja, njegovog bračnog druga, uzdržavanog djeteta ili drugih uzdržavanika u smislu članka 7. Priloga IV. koje su živjela u njegovom kućanstvu, Zaklada nadoknađuje troškove povezane s prijevozom tijela iz mjesta rada člana osoblja u njegovo matično mjesto.

Međutim, u slučaju smrti člana osoblja tijekom službenog putovanja, Zaklada snosi troškove povezane s prijevozom tijela iz mjesta gdje je smrt nastupila u matično mjesto člana osoblja.

▼M2

Članak 40.a

1. U okviru obveza koje su joj dodijeljene na temelju članka 40., Zaklada automatski preuzima prava člana osoblja ili njegovih pravnih sljednika na naknadu štete u odnosu na treću stranu koja je odgovorna za nesreću u kojoj je poginuo član osoblja.

▼M3

2.

(a) Ako je smrt, ozljedu ili bolest osobe obuhvaćene ovim Uvjetima zaposlenja izazvala treća strana, Zajednica subrogacijom stječe prava žrtve, odnosno njezinih pravnih sljednika, u odnosu na treću stranu u vezi s obvezama iz ovih pravila proizlaze u slučaju smrti, ozljede ili bolesti, uključujući pravo na pokretanje postupka.

(b) Subrogacijom predviđenom prethodnom točkom obuhvaćeno je, inter alia, sljedeće: — primici od rada koja član osoblja prima tijekom razdoblja privremene nesposobnosti za rad u skladu s člankom 30., — plaćanja izvršena u skladu s člankom 36. nakon smrti člana osoblja ili bivšeg člana osoblja koji ima pravo na mirovinu, — plaćanja izvršena u skladu s člancima 38. i 38.a i Prilogom V., u vezi s osiguranjem od bolesti i nesreće, — troškovi prijevoza tijela, kako je utvrđeno člankom 40., — dodatne obiteljske naknade u skladu s člankom 9. stavkom 2. i člankom 7. stavcima 3. i 5. Priloga IV. u vezi s uzdržavanim djetetom koje ima tešku bolest, nedostatak ili oštećenje, — invalidske mirovine plaćene u slučaju nesreće ili bolesti s posljedicom trajnog invaliditeta i onemogućuje članu osoblja obavljanje poslova, — mirovina za nadživjele osobe koja se isplaćuje u slučaju smrti člana osoblja ili bivšeg člana osoblja, odnosno smrti bračnog druga člana osoblja ili bivšeg člana osoblja koji ima pravo na mirovinu, uz uvjet da bračni drug nije član osoblja Zaklade, — mirovina za djecu preminule osobe koja se neovisno o dobi isplaćuje djetetu člana osoblja ili bivšeg člana osoblja, u slučaju kada dijete zbog teške bolesti, nedostatka ili oštećenja ne može zarađivati za život nakon smrti osobe koja ga je uzdržavala.

(c) Međutim, Zajednice subrogacijom ne stječu prava na naknadu u vezi s posve osobnom štetom, primjerice nematerijalnom štetom, odštetom za pretrpljenu bol, patnju ili gubitak kvalitete života, koja je veća od naknade koja bi se za te kategorije dodijelila u skladu s člankom 38.a.

(d) Odredbama točaka (a), (b) i (c) ne ograničuje se pravo Zajednica na izravno pokretanje postupka.

▼B

Članak 41.

Darovi, zajmovi ili predujmovi mogu se osigurati članovima osoblja koji su u posebno teškom položaju zbog, između ostalog, teške ili dugotrajne bolesti ili iz obiteljskih okolnosti.

Prethodni se stavak analogno primjenjuje na bivšeg člana osoblja nakon isteka ugovora koji, zbog teške ili dugotrajne bolesti ili zbog nesreće koju su doživjeli tijekom radnog odnosa, nije sposoban raditi i dokaže da ta bolest ili nesreća nisu obuhvaćeni drugim sustavom socijalnog osiguranja.







▼M2

Odjeljak B

Mirovinski sustav i otpremnina

Članak 41.a

Član osoblja koji je navršio najmanje 10 godina staža u službi ima pravo na starosnu mirovinu. Međutim, pravo na tu mirovinu ostvaruje bez obzira na godine staža u službi, ako ima više od šezdeset godina.

Najviša starosna mirovina iznosi 70 % zadnje osnovne plaće u zadnjem razredu u koji je član osoblja bio razvrstan najmanje godinu dana. Isplaćuje se članovima osoblja koji su navršili 35 godina staža u službi, izračunana u skladu s člankom 3. Priloga VI. Ako član osoblja ima manje od 35 godina staža u službi, gore navedeni najviši iznos razmjerno se smanjuje.

Ako član osoblja ima pravo na starosnu mirovinu, njegova se mirovinska prava smanjuju razmjerno iznosima isplaćenim na temelju članka 37. Priloga VI.

Iznos starosne mirovine ne smije biti manji od 4 % iznosa za minimalne troškove života, u smislu članka 5. Priloga VI., za svaku godinu staža u službi u skladu s člankom 3. tog priloga.

Dob za umirovljenje je šezdeset godina.

U godine staža u službi navedene u prvom stavku ubrajaju se navršene godine u smislu članka 1. stavka 2. te one uključuju godine prije 9. ožujka 1982., ako na taj datum član osoblja još uvijek u službi Zaklade.

Članak 41.b

Na način predviđen u poglavlju 3. Priloga VI., član osoblja ima pravo na invalidsku mirovinu u slučaju potpune trajne invalidnosti zbog koje ne može obavljati posao u Zakladi.

Ako je invalidnost prouzročena nesrećom pri obavljanju poslova dužnosnika ili u vezi s njima, profesionalnom bolešću, djelovanjem za opće dobro ili ugrožavanjem vlastitog života radi spašavanja života druge osobe, invalidska mirovina iznosi 70 % zadnje osnovne plaće člana osoblja.

▼M3

Ako je invalidnost prouzročena drugim uzrokom, invalidska mirovina koja se izračunava na temelju zadnje osnovne plaće člana osoblja iznosi 2 % za svaku godinu od dana stupanja u službu i do dana kad navršava 65 godina života; ova se stopa povećava za 2 % za svaku godinu službe koja se računa za mirovinu, prema članku 10. stavcima 2. i 3. Priloga VI. i za 25 % iznosa mirovinskih prava koja bi stekao u dobi od 60 godina pod uvjetom da ukupan iznos nije veći od 70 % od zadnje osnovne plaće.

▼M2

Invalidska mirovina ne smije biti manja od 120 % iznosa za minimalne troškove života, kako je definiran u članku 5. Priloga VI.

Ako je zaposlenik namjerno prouzrokovao invalidnost, direktor može odlučiti da mu se dodijeli samo otpremnina predviđena člankom 11. Priloga VI.

Članak 41.c

Udovica člana osoblja ili bivšeg člana osoblja ima pravo na mirovinu za nadživjele osobe na način utvrđen u poglavlju 4. Priloga VI.

Mjesečni iznos mirovine za nadživjele osobe koja se isplaćuje udovici člana osoblja koji je preminuo u službi ili na dopustu zbog služenja vojnog roka iznosi 35 % zadnje osnovne plaće koju je primio član osoblja i ne smije biti manja od iznosa za minimalne troškove života kako je definiran u članku 5. Priloga VI.

▼M3

Mjesečni iznos mirovine za nadživjele osobe koji se plaća udovici člana osoblja koji je umro u službi ili na dopustu za odsluženje vojnog roka, iznosi 35 % zadnje osnovne plaće koju je član osoblja primio i ne može biti manji od iznosa za minimalne troškove života kako su određeni u članku 5. Priloga VI., niti manji od 60 % starosne mirovine na koju bi član osoblja imao pravo da je stekao uvjete za takvu mirovinu u vrijeme smrti, bez obzira na staž u službi ili dob.

Ovaj iznos ne može biti manji od 42 % od zadnje osnovne plaće koju je primio član osoblja, u slučaju kad je smrt uzrokovana jednom od okolnosti predviđenom u članku 41.b drugom stavku.

Odredbe ovog članka primjenjuju se mutatis mutandis na udovca člana osoblja.

▼M2

Članak 41.d

1. Ako član osoblja ili osoba koja ima pravo na starosnu ili invalidsku mirovinu umre ne ostavivši bračnog druga s pravom na mirovinu za nadživjele osobe, uzdržavana djeca u smislu članka 7. Priloga IV. imaju pravo na mirovinu za nadživjele osobe u skladu s člankom 20. Priloga VI.

2. Isto pravo na mirovinu imaju i djeca koja ispunjavaju gore navedene uvjete u slučaju smrti ili ponovnog sklapanja braka bračnog druga koji prima mirovinu za nadživjele osobe, kao što je predviđeno članom 41.c.

3. Ako član osoblja ili osoba koja ima pravo na starosnu ili invalidsku mirovinu umre, a uvjeti navedeni u stavku 1. nisu zadovoljeni, uzdržavana djeca u smislu članka 7. Priloga IV. imaju pravo na mirovinu za nadživjele osobe, u skladu s uvjetima navedenim u članku 20. Priloga VI. Međutim, ova je mirovina jednaka polovici mirovine izračunane u skladu s tim člankom.

▼M3

3.a U slučaju smrti bivšeg člana osoblja koji je napustio službu prije navršenih 60 godina života i zatražio da mu se isplata starosne mirovine odgodi do prvog dana kalendarskog mjeseca koji slijedi nakon mjeseca u kojem je navršio 60 godina, uzdržavana djeca u smislu članka 7. Priloga IV. imaju pravo na mirovinu za djecu preminule osobe pod uvjetima jednakim onima predviđenima u stavcima 1., 2. i 3.

▼M3

4. Svako uzdržavano dijete u smislu članka 7. Priloga IV. člana osoblja čiji bračni drug koji nije dužnosnik Zajednica ili član privremenog osoblja u smislu članka 2. točke (a), (c) ili (d) Uvjeta zaposlenja ostalih službenika Zajednica, te koji nije obuhvaćen ovim Uvjetima zaposlenja ili Uvjetima zaposlenja Europskog centra za razvoj strukovnog osposobljavanja umre, ima pravo na mirovinu za djecu preminule osobe u dvostrukom iznosu od naknade za uzdržavano dijete.

▼M2

Članak 41.e

Osoba koja ima pravo na starosnu mirovinu u dobi od 60 godina ili kasnije, ili na invalidsku mirovinu ili mirovinu za nadživjele osobe, ima pravo na obiteljske naknade utvrđene u člancima 6., 7. i 8. Priloga IV. Obiteljska naknada izračunava se na temelju mirovine primatelja.

Međutim, iznos naknade za uzdržavano dijete koji se isplaćuje osobi s pravom na mirovinu za nadživjelog bračnog druga je dvostruki iznos u odnosu na naknadu utvrđenu člankom 7. Priloga IV.

Osobe s pravom na mirovinu za djecu nadživjele osobe imaju pravo na naknadu za obrazovanje na način koji je utvrđen člankom 8. Priloga IV.

▼M3

Članak 41.f

1. Neovisno o drugim odredbama, posebno onima u pogledu najmanjih iznosa koji se isplaćuju osobama koje imaju pravo na mirovinu za nadživjele osobe, ukupni iznos mirovine za nadživjele osobe i obiteljskih naknada umanjen za porez i druga obvezna davanja, koji se isplaćuje udovici i drugim pravnim sljednicima, ne smije biti veći od sljedećih iznosa:

(a) u slučaju smrti člana osoblja u aktivnoj službi, na neplaćenom dopustu za osobne potrebe ili na dopustu za služenje vojnog roka, iznos osnovne plaće koji bi primio za svoj razred i stupanj da je živ, uvećan za sve naknade koje bi primio, umanjene za porez i druge obvezne odbitke;

(b) za razdoblje nakon datuma kada bi član osoblja iz točke (a) navršio 65 godina, iznos starosne mirovine na koju bi, da je živ, imao pravo nakon tog datuma, na temelju razreda i stupnja, uvećan za sve obiteljske naknade koji bi primio i umanjen za poreze i druge obvezne odbitke;

(c) u slučaju smrti bivšeg člana osoblja koji ima pravo na starosnu mirovinu ili na invalidsku mirovinu, iznos mirovine na koju bi imao pravo, da je živ, podložno naknadama i odbicima iz točke (b);

(d) u slučaju smrti bivšeg člana osoblja koji je napustio službu prije navršene 60. godine života i zatražio da mu se isplata starosne mirovine odgodi do prvog dana kalendarskog mjeseca koji slijedi nakon mjeseca u kojem je navršio 60 godina, iznos mirovine na koji bi imao pravo, da je živ, podložno naknadama i odbicima iz točke (b).

2. Za potrebe stavka 1., ponderi se na primjenjuju.

3. Najveći iznos predviđen točkama (a), (b), (c) i (d), raspodjeljuje se među osobama s pravom na mirovinu za nadživjele osobe razmjerno njihovim pravima, pri čemu se stavak 1. ne primjenjuje.

Članak 41.g primjenjuje se na tako raspodijeljene iznose.

▼M2

Članak 41.g

Mirovine se izračunavaju na temelju razreda koji su na snazi prvog dana u mjesecu u kojem nastupa pravo na mirovinu.

▼M3

One se ponderiraju po fiksnoj stopi za zemlju unutar ili izvan Zajednica, gdje primatelj dokaže da ima boravište.

Ako se primatelj nastani u zemlji za koju nisu utvrđeni ponderi, primjenjuje se ponder 100.

▼M2

Mirovine se isplaćuju u jednoj od valuta iz članka 38. Priloga VI., na temelju deviznih tečajeva koji su navedeni u članku 63. Pravilnika o osoblju za dužnosnike Europskih zajednica.

Članak 41.h

Članovi osoblja doprinose jednu trećinu troškova tog mirovinskog sustava. Taj doprinos iznosi 6,75 % osnovne plaće člana osoblja, pri čemu se ponderi predviđeni člankom 3. Priloga IV. ne uzimaju u obzir. Doprinos se svaki mjesec odbija od plaće osoblja i unosi kao prihod u odjeljak Komisije općeg proračuna Europskih zajednica.

Za isplatu davanja iz tog mirovinskog sustava direktor Zaklade prenosi svoje ovlasti na upravno tijelo odgovorno za odobrenje i isplatu mirovina bivšim dužnosnicima Komisije Europskih zajednica. Ta davanja terete opći proračun Europskih zajednica.

▼B







POGLAVLJE 7.

Povrat preplaćenih iznosa

Članak 42.

Osigurava se povrat svakog preplaćenog iznosa ako je primatelj bio svjestan da za njegovu isplatu nema valjanog razloga, odnosno ako je nepostojanje valjanog razloga bilo toliko očito da je toga morao biti svjestan.







POGLAVLJE 8.

Pravni lijekovi

Članak 43.

1. Svaka osoba na koju se primjenjuju ovi Uvjeti zaposlenja može podnijeti zahtjev direktoru da donese odluku koja se odnosi na nju. Direktor je o svojoj obrazloženoj odluci dužan obavijestiti dotičnu osobu roku od četiri mjeseca od datuma podnošenja zahtjeva. Izostanak odgovora na taj zahtjev u navedenom roku smatra se implicitnom odlukom kojom se zahtjev odbija, protiv koje se može podnijeti prigovor u skladu sa stavkom 2.

2. Svaka osoba na koju se primjenjuju ovi Uvjeti zaposlenja može Upravnom odboru podnijeti prigovor protiv akta kojim je oštećena, ako je odluku donio direktor ili nije poduzeo mjeru propisanu Uvjetima zaposlenja. Prigovor se mora podnijeti u roku od tri mjeseca. Taj rok počinje teći:

— na datum priopćenja odluke dotičnoj osobi, ali ni u kojem slučaju kasnije od datuma kada je osoba primila obavijest ako se mjera na nju odnosi; međutim, ako je akt koji se odnosi na dotičnu osobu takav da istodobno šteti drugoj osobi, rok u odnosu na tu drugu osobu počinje teći na datum kada ta osoba primi obavijest o aktu, ali ni u kojem slučaju kasnije od datuma objave,

— na datum isteka propisanog roka za odgovor, ako se prigovor odnosi na implicitnu odluku kojom se odbija zahtjev kako je predviđeno stavkom 1.

Upravni odbor je o svojoj obrazloženoj odluci dužan obavijestiti dotičnu osobu u roku od četiri mjeseca od datuma podnošenja prigovora. Izostanak odgovora na prigovor u tom roku smatra se implicitnom odlukom kojom se žalba odbija, protiv koje je moguće podnijeti pravni lijek u skladu s člankom 44.

3. Zahtjev ili prigovor član osoblja podnosi neposredno nadređenoj osobi, osim ako se odnosi na tu osobu. U tom slučaju se izravno podnosi sljedećoj nadređenoj osobi.

Članak 44.

1. Sud Europskih zajednica nadležan je u svim sporovima između Zaklade i svake osobe na koju se primjenjuju ovi Uvjeti zaposlenja, koji se odnose na zakonitost akta kojim je dotična osoba oštećena u smislu članka 43. stavka 2. U sporovima financijske naravi Sud ima neograničenu nadležnost.

2. Pravni lijek Sudu Europskih zajednica može se podnijeti samo:

— ako je Upravnom odboru prethodno podnesen prigovor na temelju članka 43. stavka 2. u roku propisanom tim člankom, i

— ako je prigovor odbijen izričitom ili implicitnom odlukom.

3. Pravni lijekovi iz stavka 2. podnose se u roku od tri mjeseca. Taj rok počinje teći:

— na datum obavijesti o odluci donesenoj po žalbi,

— na datum isteka propisanog roka za odgovor ako se pravni lijek podnosi protiv implicitne odluke kojom se odbija prigovor podnesen na temelju članka 43. stavka 2.; međutim, ako je prigovor odbijen izričitom odlukom nakon što je već odbijen implicitnom odlukom, ali prije isteka roka za podnošenje pravnog lijeka, rok za podnošenje pravnog lijeka počinje teći iznova.

4. Odstupajući od stavka 2., dotična osoba u pitanju može, nakon podnošenja prigovora Upravnom odboru na temelju članka 43. stavka 2., odmah Sudu podnijeti pravni lijek, pod uvjetom da uz taj pravni lijek podnese prijedlog za odgodu izvršenja osporavanog akta ili prijedlog za donošenje privremenih mjera. U tom se slučaju glavni postupak pred Sudom suspendira do donošenja izričite ili implicitne odluke kojom se prigovor odbija.

5. Pravni lijekovi na temelju ovog članka razmatraju se te se o njima rješava u skladu s Poslovnikom Suda Europskih zajednica.







POGLAVLJE 9.

Prestanak radnog odnosa

Članak 45.

Osim u slučaju smrti, radni odnos člana osoblja prestaje:

1. u slučaju ugovora na određeno vrijeme: (a) na datum naveden u ugovoru; (b) na kraju otkaznog roka navedenog u ugovoru, kojim se članu osoblja ili Zakladi omogućuje raniji prekid radnog odnosa. ►M3 Otkazni Takav otkazni rok ne smije biti dulji od tri mjeseca niti kraći od mjesec dana. ◄ ►M3 U slučaju djelatnika čiji je ugovor obnovljen, otkazni rok ne smije biti kraći od mjesec dana za svaku završenu godinu službe, pod uvjetom da je radio najmanje mjesec dana, a najviše šest mjeseci. ◄ (c) na kraju mjeseca u kojem član osoblja navrši 65 godina. Ako Zaklada otkaže ugovor, član osoblja ima pravo na naknadu u visini od jedne trećine njegove osnovne plaće za razdoblje od datuma završetka obavljanja poslova do datuma isteka ugovora;

2. u slučaju ugovora na neodređeno vrijeme: (a) na kraju otkaznog roka navedenog u ugovoru; otkazni rok ne smije biti kraći od dva dana po mjesecu navršenog staža u službi, s tim da ne smije trajati kraće od 15 dana ni dulje od tri mjeseca. Otkazni rok ne počinje, međutim, teći tijekom rodiljnog dopusta ili bolovanja, pod uvjetom da bolovanje ne traje dulje od tri mjeseca. On se, osim toga, suspendira tijekom rodiljnog dopusta ili bolovanja podložno prethodno navedenim ograničenjima; ▼M3 — automatski zadnjeg dana mjeseca u kojem djelatnik navršava 65 godina, — na osobni zahtjev člana osoblja zadnjeg dana mjeseca u kojem je zahtjev podnesen, u slučaju kad je navršio najmanje 60 godina ili u slučaju kad ima između 50 i 60 godina i udovoljava uvjetima za trenutnu isplatu mirovine sukladno članku 8. Priloga VI. (b)

Članak 46.

Zaklada može bez otkaznog roka prekinuti radni odnos zasnovan na određeno ili neodređeno vrijeme:

(a) tijekom ili na kraju probnog rada u skladu s člankom 25.;

(b) ako član osoblja prestane udovoljavati zahtjevima članka 23. stavka 2. točaka (a) i (d). Ako, međutim, član osoblja više ne udovoljava zahtjevima utvrđenima u članku 23. stavku 2. točki (d), njegov se ugovor može raskinuti samo u skladu s člankom 41.b;

(c) ako član osoblja ne može nastaviti obavljati poslove nakon završetka plaćenog bolovanja kako je predviđeno člankom 30. U tom slučaju član osoblja prima naknadu u visini osnovne plaće i obiteljskih naknada po stopi od dva dana za svaki mjesec staža navršen u službi.

▼M3

Članak 46.a

1. Bivši član osoblja koji je nezaposlen nakon što mu je završio radni odnos u Zakladi i:

— koji ne prima starosnu niti invalidsku mirovinu od Zaklade ili Europskih zajednica,

— čiji radni odnos nije završio zbog ostavke ili otkaza ugovora zbog stegovnih razloga,

— koji je navršio najmanje šest mjeseci staža,

— i koji ima boravište u državi članici Zajednica,

ima pravo na mjesečnu naknadu za nezaposlenost u skladu s uvjetima navedenima u nastavku.

Ako ima pravo na davanja za nezaposlenost u nacionalnom sustavu, obvezan je to prijaviti Zakladi, koja odmah obavješćuje Komisiju. U tim slučajevima iznos tih davanja odbija se od naknade koja se isplaćuje u skladu sa stavkom 3.

2. Kako bi ostvario pravo na naknadu za nezaposlenost, bivši član osoblja:

(a) mora, na vlastiti zahtjev, biti prijavljen kao osoba koja traži posao pri službi za zapošljavanje države članice u kojoj ima boravište;

(b) mora ispunjavati zakonske obveze te države članice koje se odnose na osobe koje primaju davanja za nezaposlenost prema njezinom zakonodavstvu;

(c) mora svaki mjesec Zakladi poslati potvrdu koju izdaje nadležna nacionalna služba za zapošljavanje u kojoj se navodi je li ispunio obveze i uvjete iz točaka (a) i (b), a koju ta institucija odmah prosljeđuje Komisiji.

Zajednica može odobriti ili je nastaviti isplaćivati čak i ako nisu ispunjene obveze prema nacionalnom zakonodavstvu iz točke (b) u slučaju bolesti, nesreće, majčinstva, invalidnosti ili slične situacije ili ako nadležno nacionalno tijelo odobri izuzeće.

Uz prethodno mišljenje odbora stručnjaka, Komisija donosi odredbe potrebne za primjenu ovog članka.

3. Naknada za nezaposlenost određuje se na temelju osnovne plaće koju je član osoblja imao u trenutku prestanka službe. Naknada iznosi:

— 60 % osnovne plaće za prvih 12 mjeseci,

— 45 % osnovne plaće od 13. do 18. mjeseca,

— 30 % osnovne plaće od 19. do 24. mjeseca.

Ovako obračunani iznosi ne smiju biti manji od 30 000 niti veći od 60 000 belgijskih franaka.

Najniži i najviši iznos Vijeće može preispitati godišnje na prijedlog Komisije.

4. Razdoblje u kojem se bivšem članu osoblja isplaćuje naknada za nezaposlenost ne smije biti dulje od 24 mjeseca od datuma prestanka radnog odnosa. Međutim, ako u tom razdoblju bivši član osoblja prestane ispunjavati uvjete utvrđene stavcima 1. i 2., isplata naknade za nezaposlenost suspendira se. Naknada se nastavlja isplaćivati ako prije isteka toga razdoblja bivši član osoblja ponovo počne ispunjavati navedene uvjete i ako nema pravo na davanje za nezaposlenost u nacionalnom sustavu.

5. Bivši član osoblja koji je ima pravo na naknadu za nezaposlenost ima pravo na obiteljske naknade predviđene člancima 6., 7. i 8. Priloga IV.; naknada za kućanstvo izračunava se na temelju naknade za nezaposlenost u skladu s uvjetima utvrđenim člankom 6. Priloga IV.

Bivši član osoblja mora prijaviti sve naknade iste vrste koji se njemu ili bračnom drugu isplaćuju iz drugih izvora; te se naknade odbijaju od naknada koje se isplaćuju na temelju ovog članka.

Bivši član osoblja koji je stekao pravo na naknadu za nezaposlenost ima pravo na zdravstveno osiguranje kako je predviđeno člankom 38., bez obveze uplate doprinosa.

6. Ponder za državu članicu u kojoj bivši član osoblja ima boravište primjenjuje se na naknadu za nezaposlenost i na obiteljske naknade. Ponder koji se primjenjuje na naknadu za nezaposlenost uvijek je rezultat zadnje godišnje revizije. Ove iznose plaća Komisija u valuti zemlje boravišta; oni se mijenjaju po tečaju predviđenom člankom 63. Pravilnika o osoblju.

7. Doprinosima članova osoblja financira se jedna trećina sustava osiguranja za slučaj nezaposlenosti. Taj doprinos iznosi 0,4 % osnovne plaće dotične osobe, ne uzimajući u obzir pondere predviđene člankom 64. Pravilnika o osoblju Europskih zajednica. Taj se doprinos svaki mjesec oduzima od plaće dotične osobe i uplaćuje se, zajedno s preostale dvije trećine koje financira Zaklada, u poseban fond za nezaposlenost. Fond je zajednički Zakladi i institucijama Zajednice koje svaki mjesec uplaćuju doprinose Komisiji najkasnije osam dana nakon isplate naknada. Sve troškove nastale primjenom ovog članka odobrava i plaća Komisija u skladu s odredbama Financijske uredbe koja se primjenjuje na opći proračun Europskih zajednica.

8. Na naknade za nezaposlenost koji se isplaćuju bivšim članovima ugovornog osoblja koji su nezaposleni, primjenjuje se Uredba Vijeća (EEZ, Euratom, EZUČ) br. 260/68 o utvrđivanju uvjeta i postupka za primjenu poreza u korist Europskih zajednica.

9. Nacionalne službe nadležne za zapošljavanje i nezaposlenost, djelujući u skladu s nacionalnim zakonodavstvom, učinkovito surađuju s Komisijom kako bi osigurale pravilnu primjenu ovog članka.

10. Detaljne odredbe za primjenu ovog članka podložne su pravilima utvrđenima zajedničkim dogovorom između institucija Zajednica nakon dobivanja mišljenja odbora za Pravilnik o osoblju, ne dovodeći u pitanje odredbe stavka 2. trećeg podstavka.

11. Godinu dana nakon uvođenja sustava osiguranja za slučaj nezaposlenosti i svake dvije godine nakon toga, Komisija Vijeću podnosi izvješće o financijskom stanju sustava. Neovisno o tom izvješću, Komisija može Vijeću podnijeti prijedloge o usklađivanju doprinosa predviđenih stavkom 7., ako primjena programa to zahtijeva. Vijeće odlučuje o ovim prijedlozima u skladu s uvjetima utvrđenima stavkom 3. trećim podstavkom.

▼B

Članak 47.

1. Radni odnos može se prekinuti bez otkaznog roka iz stegovnih razloga u slučaju teške povrede obveze od strane člana osoblja, bilo namjerno ili iz nepažnje. Direktor donosi obrazloženu odluku nakon što se dotičnoj osobi omogući iznošenje obrane.

2. U takvim slučajevima direktor može odlučiti uskratiti u cijelosti ili djelomično naknadu za preseljenje predviđenu Prilogom IV. ►M2 i može također ograničiti naknadu iz članka 11. Priloga VI. za vraćanje doprinosa iz članka 41.h, uvećanog za složene kamate po godišnjoj stopi od 3,5 % ◄

Članak 48.

1. Zaklada prekida radni odnos člana osoblja bez otkaznog roka ako direktor smatra:

(a) da je on u trenutku zapošljavanja namjerno dostavio lažne podatke o profesionalnim sposobnostima ili zahtjevima iz članka 23. stavka 2.; i

(b) da dostavljeni lažni podaci bili odlučujući čimbenik za njegovo zapošljavanje.

2. U takvim slučajevima direktor, nakon što sasluša dotičnog člana osoblja, utvrđuje da se radni odnos prekida. Član osoblja neposredno nakon toga prestaje obavljati svoje dužnosti. Primjenjuje se članak 47. stavak 2.







GLAVA III.

LOKALNO OSOBLJE

Članak 49.

Podložno odredbama ove glave, uvjete zapošljavanja lokalnog osoblja, a posebno:

(a) način zapošljavanja i prestanka ugovora;

(b) dopust; i

(c) primitke od rada,

utvrđuje Upravni odbor u dogovoru s Komisijom Europskih zajednica u skladu s važećim pravilima i praksom u mjestu u kojem članovi obavljaju poslove.

Članak 50.

U pogledu socijalne sigurnosti, Zaklada uplaćuje poslodavčev udio doprinosa za socijalnu sigurnost na temelju važećih propisa u mjestu u kojem lokalno osoblje obavlja poslove.

Članak 51.

Svaki spor između Zaklade i člana lokalnog osoblja iznose se nadležnom sudu, u skladu s važećim zakonima u mjestu u kojem dotični član lokalnog osoblja obavlja poslove.

Članak 52.

Član lokalnog osoblja čiji ugovor traje više od godinu dana ili ima ugovor na neodređeno vrijeme ima pravo glasovati i kandidirati se na izborima za odbor osoblja. Član lokalnog osoblja s ugovorom na manje od godinu dana također ima pravo glasa ako je zaposlen najmanje šest mjeseci.







GLAVA IV.

DIREKTOR I ZAMJENIK DIREKTORA

Članak 53.

1. Ne dovodeći u pitanje članak 54., Upravni odbor utvrđuje odredbe koje se primjenjuju na direktora i zamjenika direktora.

2. Zamjenik direktora pomaže direktoru i zamjenjuje ga kada je odsutan ili je iz drugih razloga spriječen obavljati svoje dužnosti.

Članak 54.

Članci 3., 7., 8., 10., 12., 13., 15., 16., 18., 19., 20. i 21. ►M3 , 38., 38.a, 39., 40. i od 40.a do 41h ◄ , koji se odnose na prava i obveze, te članci 43. i 44., koji se odnose na pravne lijekove osoblja Zaklade, analogno se primjenjuju na direktora i zamjenika direktora.







GLAVA V.

POVLASTICE I IMUNITETI

Članak 55.

Članci od 12. do 16. Protokola o povlasticama i imunitetima Europskih zajednica primjenjuju se na osoblje Zaklade, kao i na direktora i zamjenika direktora.

Lokalno osoblje obuhvaćeno je člankom 12. točkom (a) tog protokola.







GLAVA VI.

OPOREZIVANJE

Članak 56.

Uredba Vijeća (EEZ, Euratom, EZUČ) br. 260/68 od 29. veljače 1968. o utvrđivanju uvjeta i postupka za primjenu poreza u korist Europskih zajednica ( 2 ) analogno se primjenjuje na osoblje Zaklade, kao i na direktora i na zamjenika direktora.

Poreze ubire Zaklada odbitkom na izvoru. Porezna davanja unose se kao prihod u proračun Europskih zajednica.







GLAVA VII.

▼M3

Završne odredbe

▼M3

Članak 56.a

Davanja i naknade bilo koje naravi predviđene ovim Uvjetima zaposlenja ne isplaćuju se uz druga davanja ili naknade iste vrste plaćene iz općeg proračuna Europskih zajednica.

Član osoblja o slučaju dvostrukog plaćanja izvršenog prema njemu odmah izvješćuje direktora.

▼B

Članak 57.

Opće odredbe za stupanje na snagu ovih Uvjeta zaposlenja donosi Upravni odbor u dogovoru s Komisijom Europskih zajednica, na temelju prijedloga direktora i nakon savjetovanja s odborom osoblja.

Ova je Uredba u cijelosti obvezujuća i izravno se primjenjuje u svim državama članicama.

▼M2









PRILOG I.

SASTAV I RAD ODBORA OSOBLJA I ODBORA ZA INVALIDNOST

POGLAVLJE 1.

Odbor osoblja

Članak 1.

Odbor osoblja sastoji se od članova osoblja i prema potrebi njihovih zamjenika, čiji je mandat dvije godine. Zaklada može odrediti i kraći mandat koji mora trajati najmanje godinu dana.

Uvjeti za izbor u odbor osoblja utvrđuju se na glavnoj skupštini osoblja u dotičnom mjestu rada. Glasovanje na izborima je tajno.

Među članovima odbora osoblja moraju biti zastupljene sve kategorije članova osoblja.

Izbori u odbor osoblja valjani su samo ako u njima sudjeluju dvije trećine članova osoblja s pravom glasa. Međutim, ako se taj udio ne postigne, drugo se glasovanje smatra valjanim ako u njemu sudjeluje većina članova osoblja s pravom glasa.

Dužnosti koje preuzimaju članovi odbora osoblja i članovi osoblja koji su imenovani u tijela koja je osnovala Zaklada smatraju se dijelom njihove redovne službe. Obavljanje tih dužnosti ne smije ni na koji način štetiti dotičnoj osobi.







POGLAVLJE 2.

Odbor za invalidnost

Članak 2.

Odbor za invalidnost sastoji se od triju liječnika: jednog imenuje Zaklada, jednog dotični član osoblja, a jedan imenuju sporazumno prva dva liječnika.

Ako član osoblja ne imenuje liječnika, imenuje ga predsjednik Suda Europskih zajednica.

Ako se u roku od dva mjeseca nakon imenovanja drugog liječnika nije moguće usuglasiti oko imenovanja trećeg, imenuje ga predsjednik Suda Europskih zajednica, na zahtjev jedne od dotičnih strana.

Članak 3.

Troškove nastale u vezi s radom odbora za invalidnost snosi Zaklada.

Ako liječnik kojeg je imenovao član osoblja ima boravište izvan njegova mjesta rada člana osoblja, član osoblja snosi dodatne troškove, osim troškova putovanja prvim razredom koje nadoknađuje Zaklada.

Članak 4.

Član osoblja može podnijeti odboru za invalidnost svako izvješće ili potvrdu svog liječnika ili bilo kojeg liječnika koji ga je pregledao.

Zaključci odbora priopćavaju se Zakladi i dotičnom članu osoblja.

Rad odbora je tajan.

▼B









PRILOG II.

KOMPENZACIJSKI DOPUST I PRIMICI OD RADA ZA PREKOVREMENI RAD

Članak 1.

Unutar ograničenja utvrđenih člankom 27. Uvjeta zaposlenja, član osoblja iz kategorija C i D za prekovremeni rad ima pravo na kompenzacijski dopust ili na primitke od rada kako slijedi:

(a) za svaki sat prekovremenog rada, član osoblja dobiva pravo na ►M1 sat i pol ◄ kompenzacijskog dopusta; ako se sat prekovremenog rada odrađuje u razdoblju između 22 sata i 7 sati, nedjeljom ili praznikom, on ima pravo na kompenzacijski dopust u trajanju od ►M1 dva sata ◄ ; pri odobravanju kompenzacijskog dopusta u obzir se uzimaju zahtjevi službe i želje dotičnog zaposlenika u pitanju;

(b) ako zbog zahtjeva službe član osoblja ne može iskoristiti kompenzacijski dopust u mjesecu koji slijedi nakon mjeseca u kojem je redio prekovremeno, direktor odobrava isplatu primitaka od rada za nenadoknađene sate prekovremenog rada prema stopi od ►M1 0,56 % ◄ osnovne mjesečne plaće za svaki sat prekovremenog rada na temelju točke (a);

(c) kompenzacijski dopust ili primici od rada za jedan sat prekovremenog rada odobravaju se ako je prekovremeni rad iznosio više od 30 minuta.

Članak 2.

Ako je član osoblja na službenom putu, vrijeme putovanja ne smatra se prekovremenim radom za potrebe ovog Priloga. Za sate prekovremenog rada koje je član osoblja odradio u mjestu službenog putovanja, direktor mu može odobriti kompenzacijski dopust ili primitke od rada, ovisno o slučaju.

Članak 3.

Neovisno o člancima 1. i 2., primici od rada za prekovremeni rad koji odrade određene skupine osoblja iz kategorija C i D, koji rade u posebnim uvjetima, mogu se isplatiti u obliku fiksne naknade čiji iznos i uvjete koje je za nju potrebno ispuniti određuje Upravni odbor nakon savjetovanja s odborom osoblja.









PRILOG III.

DOPUST

Odjeljak 1.

GODIŠNJI ODMOR

Članak 1.

U godini u kojoj član osoblja stupi u službu ili je napusti, on ima pravo na dva radna dana godišnjeg odmora za svaki puni mjesec staža u službi, na dva radna dana za nepuni mjesec u kojem je radio više od 15 dana i jedan radni dan za nepuni mjesec u kojem je radio 15 dana ili manje.

Članak 2.

Godišnji odmor može se koristiti odjednom ili u dijelovima u skladu sa željama člana osoblja i zahtjevima službe. Međutim, godišnji odmor mora se barem jedanput koristiti u trajanju od dva uzastopna tjedna. Članu osoblja koji stupa u službu godišnji odmor može se odobriti tek nakon tri mjeseca u službi; u iznimnim slučajevima i zbog valjano opravdanih razloga, godišnji odmor može se odobriti i ranije.

Članak 3.

Ako se za vrijeme godišnjeg odmora član osoblja razboli i ako zbog te bolesti ne bi mogao obavljati poslove i da nije na godišnjem odmoru, godišnji odmor mu se produljuje za vrijeme provedeno na bolovanju, za što mora dostaviti liječničku potvrdu.

Članak 4.

Ako član osoblja zbog razloga koji nisu povezani sa zahtjevima službe ne iskoristi godišnji odmor u cijelosti prije isteka tekuće kalendarske godine, u sljedeću godinu smije prenijeti najviše dvanaest dana godišnjeg odmora.

Ako član osoblja u trenutku odlaska iz službe nije iskoristio godišnji odmor u cijelosti, isplaćuje mu se naknada u iznosu od jedne tridesetine njegovih mjesečnih primitaka od rada u trenutku odlaska iz službe za svaki dan godišnjeg odmora na koji ima pravo.

Ako je član osoblja u trenutku odlaska iz službe iskoristio veći broj dana godišnjeg odmora od onoga na koji je imao pravo do tog datuma, od plaće mu se odbija iznos koji se izračunava na način utvrđen prethodnim stavkom.

Članak 5.

Ako se od člana osoblja koji je na godišnjem odmoru zatraži da se zbog službenih razloga vrati na posao ili ako mu se odobreni godišnji odmor ukine, nadoknađuju mu se svi nastali troškovi, pod uvjetom da dostavi odgovarajuće dokaze, te mu se ponovno dodjeljuje vrijeme za putovanje.







Odjeljak 2.

POSEBAN DOPUST

Članak 6.

Osim godišnjeg odmora, članu osoblja se na zahtjev može odobriti poseban dopust. Poseban dopust odobrava se u sljedećim slučajevima:

— vjenčanje člana osoblja: četiri dana,

— promjena boravišta člana osoblja: do dva dana,

— teška bolest bračnog druga: do tri dana,

— smrt bračnog druga: četiri dana,

— teška bolest srodnika u uzlaznoj liniji: do dva dana,

— smrt srodnika u uzlaznoj liniji: dva dana,

— rođenje ili vjenčanje djeteta: dva dana,

— teška bolest djeteta: do dva dana,

— smrt djeteta: četiri dana.







Odjeljak 3.

VRIJEME ZA PUTOVANJE

Članak 7.

Trajanju odmora predviđenom odjeljkom 1. dodaje se vrijeme za putovanje koje se na temelju udaljenosti željeznicom između mjesta dopusta i mjesta rada izračunava na sljedeći način:

— od 50 do 250 km: jedan dan za povratno putovanje,

— od 251 do 600 km: dva dana za povratno putovanje,

— od 601 do 900 km: tri dana za povratno putovanje,

— od 901 do 1 400 km: četiri dana za povratno putovanje,

— od 1 401 do 2 000 km: pet dana za povratno putovanje,

— više od 2 000 km: šest dana za povratno putovanje.

Mogu se odobriti posebne iznimke na zahtjev dotične osobe, ako dostavi dokaze da povratno putovanje traje dulje od gore utvrđenog vremena.

Za potrebe ovog članka mjesto dopusta je matično mjesto kada je riječ o godišnjem odmoru.

Prethodne se odredbe primjenjuju na članove osoblja, čije je mjesto rada i matično mjesto u Europi. Ako je mjesto rada i/ili matično mjesto izvan Europe, vrijeme za putovanje utvrđuje se posebnom odlukom, uzimajući u obzir posebne potrebe.

Ako se odobri posebni dopust na temelju odjeljka 2., vrijeme za putovanje utvrđuje se posebnom odlukom, uzimajući u obzir posebne potrebe.

▼M1

Ako se na člana osoblja može primijeniti članak 15. stavak 2. treći podstavak Priloga IV., vrijeme za putovanje na temelju udaljenosti željeznicom od matičnog mjesta do mjesta rada iznositi kako slijedi:

— do 900 km: jedan dan za povratno putovanje,

— više od 900 km: dva dana za povratno putovanje.

▼B









PRILOG IV.

PRIMICI OD RADA I TROŠKOVI

Odjeljak 1.

OPĆE ODREDBE

Članak 1.

Primici od rada uključuju osnovnu plaću, obiteljske naknade i ostale naknade.

▼M1

Članak 2.

Primici od rada članova osoblja izražavaju se u belgijskim francima. Isplaćuju se u valuti zemlje u kojoj član osoblja obavlja poslove.

Primici od rada koji se ne isplaćuju u belgijskim francima izračunavaju se na temelju deviznih tečajeva koji se primjenjuju na primitke od rada na temelju članka 63. Pravilnika o osoblju za dužnosnike Europskih zajednica.

▼B

Članak 3.

Ako su primici od rada zaposlenika izražena u belgijskim francima, oni se, nakon obveznih oduzimanja iznosa utvrđenih ovim Uvjetima zaposlenja ili nekom provedbenom uredbom, ponderiraju po stopi koja je veća, manja ili jednaka 100 %, ovisno o uvjetima života u različitim mjestima rada.

Ti su ponderi jednaki onima koje je utvrdilo Vijeće Europskih zajednica kako je predviđeno člankom 64. i člankom 65. stavkom 2. Pravilnika o osoblju za dužnosnike Europskih zajednica.

▼M3

Članak 4.

Osnovne mjesečne plaće za svaki razred i stupanj određuju se prema sljedećoj tablici:







Razred Stupanj 1 2 3 4 5 6 7 8 A4 195 848 206 827 217 806 228 785 239 764 250 743 261 722 272 701 A5 161 470 171 036 180 602 190 168 199 734 209 300 218 866 228 432 A6 139 537 147 151 154 765 162 379 169 993 177 607 185 221 192 835 A7 120 115 126 092 132 069 138 046 144 023 150 000 155 977 161 954 A8 106 232 110 514 114 796 119 078 123 360 127 642 131 924 136 206 B1 139 537 147 151 154 765 162 379 169 993 177 607 185 221 192 835 B2 120 903 126 570 132 237 137 904 143 571 149 238 154 905 160 572 B3 101 408 106 122 110 836 115 550 120 264 124 978 129 692 134 406 B4 87 711 91 798 95 885 99 972 104 059 108 146 112 233 116 320 B5 78 399 81 709 85 019 88 329 91 639 94 949 98 259 101 569 C1 89 462 93 069 96 676 100 283 103 890 107 497 111 104 114 711 C2 77 810 81 117 84 424 87 731 91 038 94 345 97 652 100 959 C3 72 586 75 418 78 250 81 082 83 914 86 746 89 578 92 410 C4 65 579 68 238 70 897 73 556 76 215 78 874 81 533 84 192 C5 60 479 62 956 65 433 67 910 70 387 72 864 75 341 77 818 D1 68 345 71 333 74 321 77 309 80 297 83 285 86 273 89 261 D2 62 319 64 972 67 625 70 278 72 931 75 584 78 237 80 890 D3 58 003 60 484 62 965 65 446 67 927 70 408 72 889 75 370 D4 54 688 56 930 59 172 61 414 63 656 65 898 68 140 70 382

▼M3

Članak 4.a

Odredbe članka 66.a Pravilnika o osoblju Europskih zajednica, kojim se primjenjuje posebni privremeni namet na neto plaće, mirovine i naknade za prestanak službe, analogno se primjenjuju na osoblje Zaklade, direktora i zamjenika direktora.

▼B

Članak 5.

Primici od rada podložni su istim prilagodbama kao i one koje je utvrdilo Vijeće Europskih zajednica za primitke od rada dužnosnika Zajednica. ►M1 ————— ◄







Odjeljak 2.

OBITELJSKE NAKNADE

Članak 6.

▼M3

1. Naknada za kućanstvo utvrđuje se na 5 % osnovne plaće, podložno minimumu utvrđenom člankom 1. stavkom 1. Priloga VII. Pravilniku o osoblju za dužnosnike Europskih zajednica.

▼B

2. Naknada za kućanstvo dodjeljuje se:

(a) članu osoblja koji je u braku;

(b) članu osoblja koji je udovac, razveden, zakonski razdvojen ili nije u braku i ima jedno ili više uzdržavane djece u smislu članka 7. stavaka 2. i 3.;

(c) članu osoblja koji, iako ne ispunjava uvjete iz točke (a) i (b), stvarno uzdržava obitelj, o čemu direktor donosi posebnu obrazloženu odluku na temelju popratne dokumentacije.

3. Ako bračni drug člana osoblja ima plaćeno zaposlenje, s godišnjim prihodima, prije oporezivanja, višima od ►M1 osnovne godišnje plaće člana osoblja u trećem stupnju razreda C 3, ponderirane stopom zemlje u kojoj bračni drug obavlja svoj posao ◄ , član osoblja koji ima pravo na naknadu za kućanstvo prima tu naknadu samo ako je direktor o tome donio posebnu odluku. Međutim, član osoblja ipak ima pravo na naknadu ako supružnici imaju jedno uzdržavano dijete ili više njih.

4. U slučajevima kada, na temelju stavaka od 1. do 3., oba bračna druga koji rade za Zakladu imaju pravo na naknadu za kućanstvo, ta se naknada isplaćuje samo onome čija je osnovna plaća veća.

▼M3

5. Ako član osoblja ima pravo na naknadu za kućanstvo samo na temelju stavka 2. točke (b), dok je skrbništvo nad svom uzdržavanom djecom, u smislu donjeg članka 7. stavaka 2. i 3., člana osoblja na temelju zakonskih propisa, naloga suda ili nadležnog upravnog tijela dodijeljeno osobi koja nije član osoblja, naknada za kućanstvo isplaćuje se toj osobi u ime i za račun člana osoblja. Kada je riječ o punoljetnoj uzdržavanoj djeci, ovaj se uvjet smatra ispunjenim ako im je uobičajeno boravište kod drugog roditelja.

Međutim, ako za djecu člana osoblja skrbi više različitih osoba, naknada za kućanstvo raspodjeljuje se među njima s obzirom na broj djece o kojoj skrbe.

Ako osoba koja na temelju gore navedenih odredaba ima pravo na naknadu za kućanstvo koja joj se isplaćuje u ime člana osoblja, ima pravo na istu naknadu i na temelju vlastitog statusa člana osoblja ili drugog člana osoblja, ta osoba prima samo veću od tih dviju naknada.

▼B

Članak 7.

▼M3

1. Član osoblja s jednim uzdržavanim djetetom ili više njih, u skladu sa stavcima 2. i 3., prima naknadu jednaku iznosu predviđenom u članku 2. stavku 1. Priloga VII. Pravilniku o osoblju za dužnosnike Europskih zajednica.

▼B

2. „Uzdržavano dijete” znači zakonito, biološko ili posvojeno dijete člana osoblja ili njegovog bračnog druga, koje član osoblja uzdržava.

Isto se primjenjuje na dijete za koje je podnesen zahtjev za posvojenje te je pokrenut postupak posvojenja.

3. Naknada se odobrava:

(a) automatski za djecu mlađu od osamnaest godina;

(b) na zahtjev člana osoblja i uz predočenje popratne dokumentacije, za djecu u dobi od 18 do 26 godina koja se obrazuju ili strukovno osposobljavaju.

4. Svaka osoba koju je član osoblja zakonski obvezan uzdržavati i čije uzdržavanje podrazumijeva velike troškove može se, u iznimnim slučajevima, smatrati uzdržavanim djetetom na temelju posebne obrazložene odluke direktora, donesene na temelju popratne dokumentacije.

5. Plaćanje naknade za dijete koje zbog teške bolesti ili invalidnosti ne može samostalno uzdržavati nastavlja se za vrijeme trajanja bolesti ili invalidnosti, neovisno o dobi.

6. U smislu ovog članka, za svako uzdržavano dijete isplaćuje se samo jedna naknada za uzdržavano dijete, čak i ako bračni drug zaposlenika zaposlen u jednoj od institucija Europskih zajednica.

▼M3

7. Ako je skrbništvo nad uzdržavanim djetetom u smislu stavaka 2. i 3. na temelju zakonskih propisa, naloga suda ili nadležnog upravnog tijela povjereno drugoj osobi, naknada za uzdržavano dijete isplaćuje se toj osobi u ime i za račun člana osoblja.

▼B

Članak 8.

Član osoblja prima naknadu za obrazovanje u visini stvarnih troškova obrazovanja ►M3 do najvišeg iznosa, predviđenog člankom 3. Priloga VII. Pravilniku o osoblju za dužnosnike Europskih zajednica, za svako uzdržavano dijete ◄ u smislu članka 7. stavka 2., koje se redovno školuje pri obrazovnoj ustanovi.

Pravo na ovu naknadu počinje teći od prvog dana mjeseca u kojem je dijete krenulo u osnovnu školu i prestaje teći na kraju mjeseca u kojem dijete navršava 26 godina.

Najviši iznos predviđen prvim stavkom udvostručuje se za:

▼M1

— člana osoblja čije je mjesto rada udaljeno najmanje 50 kilometara od: — — Europske škole, ili — obrazovne ustanove u kojoj se program izvodi na njegovom jeziku, koju dijete pohađa zbog obveznih obrazovnih razloga, što treba potkrijepiti dokazima.

▼B

— člana osoblja čije je mjesto rada udaljeno najmanje 50 km od visokoškolske ustanove u državi čiji je on državljanin ili u kojoj se program izvodi na njegovom jeziku, pod uvjetom da dijete zaista pohađa visokoškolsku ustanovu udaljenu najmanje 50 km od mjesta rada i da član osoblja ima pravo na naknadu za život u inozemstvu; potonji se uvjet ne primjenjuje ako u državi čiji je on državljanin ne postoji takva ustanova.

▼M3

Ako je skrbništvo nad uzdržavanim djetetom, za koje se isplaćuje naknada za obrazovanje, na temelju zakonskih propisa, naloga suda ili nadležnog upravnog tijela povjereno drugoj osobi, naknada za obrazovanje isplaćuje se toj osobi u ime i za račun člana osoblja. U tom slučaju udaljenost od najmanje 50 km iz prethodnog stavka izračunava se u odnosu na mjesto boravišta osobe koja ima skrbništvo nad djetetom.

▼B

Članak 9.

1. Osoblje koji prima obiteljske naknade iz ovog odjeljka prijavljuje naknade slične prirode koje primaju iz drugih izvora; te se naknade odbijaju od onih koji se isplaćuju na temelju članaka 6., 7. i 8.

2. Naknada za uzdržavano dijete može se udvostručiti posebno obrazloženom odlukom direktora na temelju liječničke dokumentacije, kojom se potvrđuje da uzdržavano dijete ima mentalno ili tjelesno oštećenje, zbog čega dužnosnik ima znatne troškove.

▼M1







Odjeljak 2.a

NAKNADA ZA PODUČAVANJE

▼M3

Članak 9.a

U slučaju kada se, sukladno člancima 6., 7. i 8., takve naknade za kućanstvo isplaćuju osobi koja nije član osoblja, one se plaćaju u valuti zemlje u kojoj ta osoba ima boravište, uzimajući prema potrebi u obzir devizne tečajeve iz članka 63. drugog stavka Pravilnika o osoblju za dužnosnike Europskih zajednica. Na te se naknade primjenjuje ponder za tu zemlju ili, ako ponder nije utvrđen, primjenjuje se ponder 100.

Članak 9. primjenjuje se na osobu koja prima takve naknade za kućanstvo.

▼M1

Članak ►M3 9.b ◄

Član osoblja kojega odredi direktor Zaklade kako bi osigurao podučavanje u sklopu programa dodatnog osposobljavanja i obrazovanja predviđenog člankom 20. trećim stavkom Uvjeta zaposlenja ima pravo na naknadu u visini 0,45 % njegove osnovne mjesečne plaće za svaki sat podučavanja koji je održan izvan uobičajenog radnog vremena.

Ova se naknada isplaćuje zajedno s primicima od rada u jednom od mjeseca koji slijede nakon mjeseca u kojem je podučavanje održano.

▼M3

Članak 9.c

Član osoblja kategorije C zaposlen kao daktilograf, stenodaktilograf, teleks operator, tipkač, izvršni tajnik ili glavni tajnik može dobiti fiksnu naknadu.

Iznos te naknade jednak je naknadi predviđenoj u članku 4.a Priloga VII. Pravilniku o osoblju za dužnosnike Europskih zajednica.

▼B







Odjeljak 3.

NAKNADA ZA ŽIVOT U INOZEMSTVU

Članak 10.

►M1 1. ◄ Na naknadu za život u inozemstvu u visini 16 % ukupnog iznosa osnovne plaće, uvećanu za naknadu za kućanstvo i naknadu za uzdržavano dijete imaju pravo:

(a) članovi osoblja: — koji nisu državljani i nisu nikad bili državljani države na čijem se ►M1 ————— ◄ području nalazi njihovo mjesto rada, i — koji u razdoblju od 5 godina, koje je završilo šest mjeseci prije njihovog stupanja u službu, nisu imali uobičajeno boravište niti su svoju glavnu djelatnost obavljali na europskom području te države. Za potrebe ove odredbe u obzir se ne uzimaju okolnosti koje proizlaze iz rada za drugu državu ili međunarodnu organizaciju;

(b) članovi osoblja koji su državljani ili su bili državljani zemlje na čijem se državnom području nalazi njihovo mjesto rada, ali koji su tijekom razdoblja od 10 godina, koje je završilo na datum njihovog stupanja u službu, imali uobičajeno boravište izvan europskog područja te države zbog razloga koji nisu povezani s radom u nekoj drugoj državnoj službi ili međunarodnoj organizaciji.

Naknada za život u inozemstvu mjesečno iznosi najmanje 3 543 belgijskih franaka.

▼M1

2. Član osoblja koji nije državljanin niti je ikad bio državljanin države na čijem je državnom području zaposlen i koji ne ispunjava uvjete utvrđene stavkom 1. ima pravo na naknadu za boravak u stranoj državi koji iznosi jednu četvrtinu naknade za život u inozemstvu.

3. Za potrebe stavaka 1. i 2., prema članu osoblja koji je sklapanjem braka automatski stekao državljanstvo države na čijem je području zaposlen i koji se tog državljanstva ne može odreći, postupa se na isti način kao i prema članu osoblja na koji se odnosi stavak 1. točke (a) prva alineja.

▼B







Odjeljak 4.

NAKNADA TROŠKOVA







A.

Naknada za nastanjenje i naknada za preseljenje

Članak 11.

1. Član osoblja koji radi na određeno vrijeme od najmanje godine dana, ili za kojeg direktor smatra da je zaposlen jednako toliko ako ima ugovor na neodređeno vrijeme, prima naknadu za preseljenje kako je predviđeno stavkom 2., koja iznosi za očekivano trajanje namještenja od:







— najmanje godinu dana, ali manje od dvije godine: do jedne trećine iznosa utvrđenog u donjem stavku 2. točki (a) — najmanje dvije, ali manje od tri godine: do dvije trećine — tri godine ili više: do tri trećine

2.

(a) Član osoblja koji ispunjava uvjete za dodjelu naknade za život u inozemstvu ili koji predoči dokaze o tome da je morao promijeniti mjesto boravišta kako bi ispunio uvjete iz članka 16. Uvjeta zaposlenja ima pravo na naknadu za nastanjenje u iznosu od dvije mjesečne osnovne plaće ako ima pravo na naknadu za kućanstvo ili u iznosu od jedne mjesečne osnovne plaće ako nema to pravo. Ako oba bračna druga koji rade za Zakladu imaju pravo na naknadu za nastanjenje, ona se isplaćuje samo osobi čija je osnovna plaća veća. Naknada za nastanjenje ponderira se prema stopi koja je utvrđena za mjesto u kojem radi zaposlenik Zaklade.

(b) Naknada za nastanjenje u istom iznosu isplaćuje se svakom članu osoblja koji se premješta u novo mjesto rada i zbog toga mora promijeniti svoje mjesto boravišta, kako bi ispunio uvjete iz članka 16. Uvjeta zaposlenja.

(c) Naknada za nastanjenje izračunava se na temelju bračnog statusa i plaće člana osoblja u trenutku zaposlenja ili nakon isteka probnog roka, ako ga je bilo, ili na datum njegova premještaja u novo mjesto rada. Naknada za nastanjenje isplaćuje se po predočenju dokumentacije koja dokazuje da se član osoblja s obitelji, ako ima pravo na naknadu za kućanstvo, nastanio u mjestu rada.

(d) Član osoblja koji ima pravo na naknadu za kućanstvo, a ne nastani se s obitelji u mjestu rada, prima samo polovinu naknade na koju bi inače imao pravo; druga mu se polovina isplaćuje nakon što se njegova obitelj nastani u njegovom mjestu rada, pod uvjetom da se to dogodi unutar rokova utvrđenih člankom 16. stavkom 4. Ako se člana osoblja premjesti u mjesto gdje njegova obitelj ima stalno boravište prije nego što se njegova obitelj nastani u njegovom mjestu rada, član osoblja nema pravo na naknadu za nastanjenje.

(e) Član osoblja koji je primio naknadu za nastanjenje i koji dobrovoljno napusti službu u Zakladi u roku od dvije godine od datuma stupanja u službu, mora prilikom odlaska iz službe vratiti dio naknade, razmjerno onom dijelu navedenog dvogodišnjeg razdoblja koji neće provesti u službi.

(f) Član osoblja koji prima naknadu za nastanjenje mora prijaviti naknade slične naravi koje je prima iz drugih izvora; naknada isplaćena u skladu s ovim člankom umanjuje se za iznos naknada iz drugih izvora.

Članak 12.

1. Član osoblja koji ispunjava uvjete iz članka 11. stavka 1. ima pravo, prilikom odlaska iz službe, na naknadu za preseljenje u iznosu od dvije osnovne mjesečne plaće ako je riječ o članu osoblja koji ima pravo na naknadu za kućanstvo, odnosno u iznosu od jedne osnovne mjesečne plaće u drugim slučajevima, pod uvjetom da je navršio četiri godine staža u službi i da na novom radnom mjestu ne prima sličnu naknadu.

U slučajevima kada oba bračna druga koji rade za Zakladu imaju pravo na naknadu za preseljenje, ona se isplaćuje onome čija je osnovna plaća veća.

Član osoblja koji je navršio više od godinu dana, a manje od četiri godine staža u službi, prima naknadu za preseljenje razmjerno duljini staža u službi, pri čemu se u obzir ne uzimaju nepune godine.

Razdoblja neplaćenog dopusta ne uzimaju se u obzir pri izračunu tog razdoblja.

Naknada za preseljenje ponderira se prema stopi utvrđenoj u odnosu na zadnje mjesto rada člana osoblja.

2. U slučaju smrti člana osoblja, naknada za preseljenje isplaćuje se nadživjelom bračnom drugu ili, ako ga nema, uzdržavanicima u smislu članka 7., čak i ako nije ispunjen uvjet iz stavka 1. koji se odnosi na trajanje staža u službi.

3. Naknada za preseljenje izračunava se s obzirom na bračni status i plaću člana osoblja na datum odlaska iz službe.

4. Naknada za preseljenje isplaćuje se po predočenju dokaza da su se član osoblja i njegova obitelj ili, u slučaju smrti člana osoblja samo njegova obitelj, preselili u mjesto koje je udaljeno najmanje 70 km od mjesta rada člana osoblja.

Član obitelji ili obitelj preminulog zaposlenika moraju se preseliti u roku od tri godine od datuma njegovog odlaska iz službe.

Ovaj se rok ne primjenjuje ako pravni sljednici člana osoblja dokažu da nisu bili upoznati s gore navedenim odredbama.

Članak 13.

Međutim, naknada za nastanjenje predviđena člankom 11. i naknada za preseljenje predviđena člankom 12. ne smiju biti manje od:

— ►M3 37 000 belgijskih franaka ◄ za člana osoblja koji ima pravo na naknadu za kućanstvo, i

— ►M3 22 000 belgijskih franaka ◄ za člana osoblja koji nema pravo na naknadu za kućanstvo.







B.

Putni troškovi

Članak 14.

1. Član osoblja ima pravo na naknadu putnih troškova za sebe, bračnog druga i uzdržavanike koji stvarno žive u njegovu kućanstvu:

(a) pri stupanju u službu, od mjesta zapošljavanja do mjesta rada;

(b) pri odlasku iz službe, od mjesta rada do matičnog mjesta, kako što je definirano u donjem stavku 3.

U slučaju smrti člana osoblja, njegova udovica i uzdržavanici imaju pravo na naknadu putnih troškova pod istim uvjetima.

Putni troškovi uključuju i troškove rezervacije sjedala, prijevoz prtljage i, ako je primjenjivo, nužnog hotelskog smještaja.

2. Osnova za izračun naknade su:

— najkraći i najekonomičniji uobičajeni željeznički pravac od mjesta rada do mjesta zapošljavanja, odnosno matičnog mjesta podrijetla,

— cijena putovanja prvim razredom za članove osoblja iz kategorija A i B; cijena putovanja drugim razredom za ostale članove osoblja,

— ako vožnja uključuje najmanje šest sati putovanja noću, između 22 i 7 sati, cijena smještaja u spavaćim kolima do cijene turističke klase ili cijena ležaja (couchette), uz predočenje karte.

Ako se koriste prijevozna sredstva koja nisu prethodno navedena, izračun naknade izračunava se na temelju cijene putovanja vlakom u odgovarajućem razredu, u koju nisu uključena spavaća kola. Ako takav izračun nije moguć, uvjete naknade troškova određuje direktor posebnom odlukom.

3. Matično mjesto člana osoblja određuje se prilikom stupanja u službu, pri čemu se uzima u obzir mjesto zapošljavanja ili mjesto od osobnog interesa. Tako utvrđeno matično mjesto može se izmijeniti posebnom odlukom direktora dok je član osoblja u službi Zaklade ili nakon što je napusti. Međutim, dok je član osoblja u službi, takva se odluka donosi samo u iznimnim slučajevima i uz predočenje odgovarajuće popratne dokumentacije.

Ta izmjena, međutim, ne znači da član osoblja za mjesto od osobnog interesa može odabrati mjesto izvan državnog područja država članica Europskih zajednica ili zemalja i područja navedenih u Prilogu IV. Ugovoru o osnivanju Europske ekonomske zajednice.

Članak 15.

1. Članu osoblja isplaćuje se iznos koji odgovara trošku putovanja od mjesta rada do matičnog mjesta, kako je definirano u članku 14., a ako ima pravo na naknadu za kućanstvo, taj se iznos isplaćuje i za bračnog druga i uzdržavanike u smislu članka 7.:

— jednom u svakoj kalendarskoj godini, ako je udaljenost željeznicom između mjesta rada i matičnog mjesta veća od 50 km, ali manja od 725 km,

— dvaput u svakoj kalendarskoj godini, ako udaljenost željeznicom između mjesta rada i matičnog mjesta iznosi 725 km ili više,

te je udaljenosti potrebno izračunati na način utvrđen u članku 14. stavku 2.

Ako su oba bračna druga članovi osoblja Zaklade, svaki od njih ima pravo, na paušalnu naknadu putnih troškova za sebe i uzdržavanike, u skladu s prethodno navedenim odredbama; naknada se za svakog uzdržavanika isplaćuje samo jednom. Iznos te naknade za uzdržavanu djecu utvrđuje se na zahtjev jednog od bračnih drugova na temelju matičnog mjesta jednog od njih.

Ako član osoblja sklopi brak te time stekne pravo na naknadu za kućanstvo, putni troškovi za bračnog druga izračunavaju se razmjerno vremenu proteklom od sklapanja braka do kraja godine.

Ako se nakon datuma isplate predmetnih iznosa zbog izmijenjene obiteljske situacije dužnosnika njegova osnova za obračun promijeni, dužnosnik nije obvezan vratiti iznose koji su mu isplaćeni.

Putni troškovi za djecu u dobi od četiri do deset godina obračunavaju se na temelju polovine cijene prijevoza, pri čemu se za potrebe obračuna smatra da su djeca navršila četiri, odnosno deset godina 1. siječnja tekuće godine.

2. Isplata paušalne naknade temelji se na trošku povratne karte vlakom za prvi razred u slučaju osoblja iz kategorija A i B i na trošku povratne karte za drugi razred u slučaju ostalog osoblja. Ako obračun na toj osnovi nije moguć, direktor utvrđuje uvjete plaćanja posebnom odlukom.

▼M1

Međutim, ako je udaljenost povratnog putovanja 800 kilometara ili više, isplata naknade za članove osoblja iz kategorija C i D temelji se na trošku karte za prvi razred.

Ako je udaljenost željeznicom između mjesta rada i matičnog mjesta veća od 500 km te ako uobičajeni put uključuje putovanje morem, dotični član osoblja ima pravo po predočenju karata na naknadu troškova putovanja avionom u razredu koji je neposredno ispod luksuznog ili prvog razreda.

▼B

3. Član osoblja čiji radni odnos u službi prestaje u tekućoj kalendarskoj godini iz bilo kojeg razloga osim smrti ili koji je na neplaćenom dopustu tijekom jednog dijela godine, a u aktivnoj je službi Zaklade proveo manje od devet mjeseci tekuće godine, ima pravo samo na dio iznosa iz stavka 1., koji se izračunava razmjeno vremenu provedenom u aktivnoj službi.

4. Prethodne odredbe primjenjuju se na osoblje čije je mjesto rada i matično mjesto u Europi. Član osoblja čije je mjesto rada i/ili matično mjesto izvan Europe ►M3 za sebe i, ako ima pravo na naknadu za kućanstvo, za suprugu i druge uzdržavanike u smislu članka 7 ◄ , jednom u svakoj kalendarskoj godini i podložno predočenju popratne dokumentacije, na naknadu putnih troškova do matičnog mjesta, ili na naknadu putnih troškova do drugog mjesta, ako putni troškovi nisu veći od troškova putovanja do matičnog mjesta.

▼M3

Međutim, ako supruga ili drugi uzdržavanici u smislu članka 7. stavka 2. ne žive s članom osoblja u mjestu rada, imaju pravo jednom svake kalendarske godine, podložno dostavi popratnih dokumenata, na nadoknadu putnih troškova od matičnog mjesta do mjesta rada, ili na nadoknadu putnih troškova do nekog drugog mjesta, koji nisu veći od troška ranije navedenog putovanja.

▼B

5. Prava iz ovog članka imaju samo članovi osoblja koji su u službi Zaklade najmanje devet mjeseci.







C.

Troškovi selidbe

Članak 16.

1. Član osoblja koji radi na određeno vrijeme od najmanje godine dana, ili za kojeg direktor smatra da je zaposlen najmanje godinu dana a ima ugovor na neodređeno vrijeme, ima pravo na povrat troškova selidbe, kako je utvrđeno u nastavku.

2. Troškovi nastali zbog preseljenja namještaja ili osobnih stvari, uključujući troškove osiguranja od uobičajenih rizika (lom, krađa, požar), nadoknađuju se članu osoblja koji mora promijeniti mjesto boravišta kako bi ispunio zahtjeve iz članka 16. Uvjeta zaposlenja, a kojemu ti troškovi nisu nadoknađeni iz nekog drugog izvora. Iznos naknade ne smije biti veći od unaprijed odobrene ponude. Odgovarajućem odjelu Zaklade dostavljaju se najmanje se dvije ponude, a on može odabrati drugo poduzeće koje pruža usluge selidbe ako smatra da su iznosi ponuda previsoki. U potonjem slučaju, dužnosnik ima pravo na naknadu troškova u iznosu prema ponudi tog poduzeća.

3. U slučaju prestanka radnog odnosa ili smrti člana osoblja, nadoknađuju se troškovi nastali zbog preseljenja od mjesta rada do matičnog mjesta člana osoblja.

Ako preminuli zaposlenik nije bio u braku, pravo na naknadu troškova imaju njegovi pravni sljednici.

4. Selidba se izvršava o roku od godine dana od završetka probnog roka člana osoblja.

Nakon prestanka radnog odnosa, član osoblja obavlja preseljenje u roku od tri godine, kako je predviđeno člankom 12. stavkom 4. drugim podstavkom.

Troškovi preseljenja nastali nakon isteka prethodno utvrđenih rokova nadoknađuju se samo u iznimnim slučajevima i na temelju posebne odluke direktora.







D.

Dnevnice

Članak 17.

1. Ako član osoblja dostavi dokaz da mora promijeniti mjesto boravišta kako bi ispunio zahtjeve iz članka 16. Uvjeta zaposlenja, tijekom razdoblja predviđenog stavkom 2. ima pravo na sljedeći iznos dnevnice u iznosu:

▼M3







Ima pravo na naknadu za kućanstvo Nema pravo na naknadu za kućanstvo od 1. do 15. dana od 16. dana od 1. do 15. dana od 16. dana Belgijski franci po kalendarskom danu Kategorija A4 – A8 i kategorija B 1 817 824 1 232 644 Ostale kategorije 1 648 768 1 061 531

Dnevnica se mijenja u skladu s dnevnicom koja se plaća dužnosnicima Zajednica, kako je utvrdi Vijeće.

▼B

U slučajevima kada oba bračna druga koji rade za Zakladu imaju pravo na isplatu dnevnice, iznosi iz prva dva stupca primjenjuju se samo na osobu čija je osnovna plaća veća. Iznosi iz druga dva stupca primjenjuju se na drugu osobu.

Prethodno navedena ljestvica u skladu je s onom koju Vijeće Europskih zajednica utvrđuje pri svakoj reviziji primitaka od rada na temelju članka 65. Pravilnika o osoblju za dužnosnike Europskih zajednica.

2. Isplata dnevnica odobrava se za sljedeća razdoblja:

(a) u slučaju člana osoblja koji nema pravo na naknadu za kućanstvo: 120 dana;

(b) u slučaju člana osoblja koji ima pravo na naknadu za kućanstvo: 180 dana ili, ako je član osoblja na probnom radu u trajanju od šest mjeseci, za vrijeme trajanja probnog rada produljeno za mjesec dana;

▼M3

(c) međutim, član osoblja zaposlen na određeno vrijeme kraće od godinu dana ili za kojeg direktor smatra da je zaposlen na isto razdoblje ako ima ugovor na neodređeno vrijeme, prima, nakon što dostavi dokaze o tome da više ne može živjeti u ranijem mjestu boravišta, dnevnicu za čitavo vrijeme trajanja ugovora, a najviše godinu dana.

▼B

U slučajevima kada oba bračna druga koji rade za Zakladu imaju pravo na isplatu dnevnice, razdoblje u kojem je isplata dnevnica odobrena kako je utvrđeno točkom (b) primjenjuje se na osobu čija je osnovna plaća veća. Razdoblje iz točke (a) primjenjuje se na drugu osobu.

Isplata dnevnica ni u kojem slučaju ne odobrava se nakon datuma preseljenja koje član osoblja obavlja kako bi ispunio zahtjeve iz članka 16. Uvjeta zaposlenja.

3. Dnevnica predviđena stavkom 1. smanjuje se na pola tijekom razdoblja u kojem zaposlenik prima dnevnicu za službeni put, utvrđenu člankom 18.







E.

Troškovi službenog putovanja

Članak 18.

1. Član osoblja koji je na službenom putovanju s odgovarajućim putnim nalogom ima pravo na naknadu putnih troškova i dnevnice u skladu sa sljedećim odredbama.

2. Na putnom je nalogu potrebno navesti predviđeno trajanje službenog putovanja, na temelju čega se izračunava u odnosu na dnevnice na koje član osoblja ima pravo. Osim ako je donesena posebna odluka, predujam se ne isplaćuje ako se predviđa da službeno putovanje neće trajati više od 24 sata te ako je valuta države u koju dužnosnik putuje jednaka valuti koja se koristi u njegovu mjestu rada.

Članak 19.

1. Putni troškovi za osoblje na službenom putovanju nadoknađuju se na temelju cijene putovanja prvim razredom za osoblje iz kategorija A i B te drugim razredom za ostalo osoblje.

Ako povratno putovanje vlakom iznosi 800 km ili više, osoblju iz kategorija C i D odobrava se pravo na povrat cijene putovanja vlakom u prvom razredu.

Na temelju odluke direktora, osoblje iz kategorija C i D na službenom putovanju koje uključuje povratno putovanje kraće od 800 km, ima pravo na povrat cijene putovanja vlakom u prvom razredu, ako su u pratnji člana Upravnog odbora, direktora ili člana osoblja koji putuje prvim razredom.

Putni troškovi uključuju i:

— cijenu rezervacije sjedala i prijevoz potrebne prtljage,

— dodatke za posebno brze vlakove (koji se nadoknađuju uz predočenje posebnih karata ako se one izdaju),

— dodatke za spavaća kola (koji se nadoknađuju uz predočenje karata za spavaća kola), ako putovanje traje najmanje šest sati noću između 22 i 7 sati: — — u dvokrevetnim spavaćim kolima, — ako vlak nema spavaća kola te kategorije, naknada odgovara, uz odobrenje direktora, neposredno višoj kategoriji ili cijeni jednokrevetnih spavaćih kola, ako je na raspolaganju samo ta kategorija.

2. Članovima osoblja može se odobriti putovanje zrakoplovom. U tom se slučaju naknada troškova može odobriti uz predočenje karata za razred koji je neposredno ispod ►M1 luksuznog ili ◄ prvog razreda.

Na temelju odluke direktora, osoblje u pratnji člana Upravnog odbora ili direktora na službenom putovanju može, uz predočenje karata, dobiti naknadu putnih troškova za isti razred kojim putuje član Upravnog odbora ili direktor.

Na temelju uvjeta utvrđenih pravilima iz članka 12. stavka 2. drugog podstavka Priloga VII. Pravilniku o osoblju za dužnosnike Europskih zajednica, osoblje koje je na službenom putovanju izloženo posebno iscrpljujućim uvjetima, može, na temelju posebne odluke direktora, uz predočenje karata dobiti naknadu putnih troškova u razredu koji je koristilo.

Na temelju posebne odluke direktora, osoblje može ponijeti prtljagu koja je teža od dozvoljene težine.

3. U svakom pojedinom slučaju putni razred za putovanja brodom uvijek određuje direktor. Osoblje koje putuje brodom prima, umjesto dnevnice koja je predviđena člankom 20., naknadu od 225 belgijskih franaka za svaka 24 sata putovanja.

4. Članu osoblja može se odobriti korištenje osobnog vozila na službenom putovanju, ako se time ne produljuje trajanje službenog putovanja.

Naknada putnih troškova se u tom slučaju obračunava na standardnoj osnovi koja je predviđena stavkom 1.

Međutim, ako član osoblja redovito ide na službeno putovanje u posebnim okolnostima i ako bi mu korištenje javnog prijevoza i naknada putnih troškova na uobičajenoj osnovi prouzročilo očite neugodnosti, direktor mu može umjesto naknade putnih troškova za putovanje vlakom odobriti naknadu po prijeđenom kilometru.

Član osoblja kojemu je odobreno korištenje osobnog vozila je u cijelosti odgovoran za štetu na svom vozilu ili trećim stranama u bilo kojoj nesreći; mora imati policu osiguranja koja pokriva građanskopravnu odgovornost do iznosa koji direktor smatra odgovarajućim.

Članak 20.

1.

(a) Dnevnica za osoblje na službenom putovanju isplaćuje se prema sljedećoj ljestvici:



I. Kategorije A + B II. Kategorije C + D Belgija 2 335 2 160 Danska 2 865 2 650 Njemačka 3 205 2 965 Grčka 1 650 1 525 Francuska 2 990 2 765 Irska 3 060 2 830 Italija 2 570 2 380 Luksemburg 2 500 2 315 Nizozemska 3 060 2 830 Ujedinjena Kraljevina 4 120 3 810 Iznos dnevnice za članove osoblja na službenom putu mijenja se prema dnevnici koja se plaća dužnosnicima Zajednica, kako je utvrdi Vijeće.

(b) U slučaju službenih putovanja izvan europskog područja država članica Europskih zajednica, direktor može odlučiti o primjeni drugih iznosa.

2. Dnevnice iz stupaca I. i II. smanjuju se ►M3 za 25 % ◄ za svaki dan službenog putovanja, izračunan u skladu sa stavkom 4., u kojem je član osoblja imao troškove spavaćih kola koje nadoknađuje Zaklada.

3. Isti se iznos odbija ako član osoblja nije morao prenoćiti izvan mjesta u kojem radi.

4. Podložno stavcima 2. i 3., dnevnica za osoblje na službenom putovanju obračunava se u skladu sa sljedećim pravilima:

(a) službeno putovanje koji traje 24 sata ili manje: — šest sati ili manje: naknada stvarnih troškova do jedne četvrtine dnevnice, — 12 sati ili manje, ali više od šest sati: polovica dnevnice, — 24 sati ili manje, ali više od 12 sati: cijela dnevnica.

(b) službeno putovanje koji traje više od 24 sata: — za svako razdoblje od 24 sata: cijela dnevnica, — za svako daljnje razdoblje od šest sati ili manje: bez dnevnice, — za svako daljnje razdoblje od 12 sati ili manje, ali više od šest sati: polovica dnevnice; — za svako daljnje razdoblje dulje od 12 sati: cijela dnevnica.

5. Dnevnica za osoblje na službenom putovanju pokriva sve nastale troškove, uključujući lokalni prijevoz u mjestu službenog putovanja, osim troškova navedenih u nastavku, koji se nadoknađuju uz predočenje popratn